DAP Sabah Mahu Cadangan PM Dari Sabah Diteruskan

KOTA KINABALU: DAP Sabah mempertahankan keputusannya sebelum ini dengan menegaskan bahawa sudah tiba masanya Perdana Menteri dipilih daripada rakyat Malaysia Timur.

Dalam kenyataan bersama mereka hari ini, Ahli Parlimennya termasuk Pengerusi DAP Sabah, Datuk Frankie Poon berkata, mereka menghormati keputusan Majlis Presiden Pakatan Harapan (PH) sebelum ini untuk  mengesahkan semula komitmen memilih Presiden PKR, Datuk Seri Anwar Ibrahim sebagai calon gabungan itu.

Bagaimanapun, mereka mengingatkan pemimpin PH untuk tidak menolak sepenuhnya peluang rakyat Malaysia Timur daripada tampil untuk memimpin negara ini, dengan menambah bahawa keputusan memilih Presiden Warisan Datuk Seri Mohd Shafie Apdal untuk menjadi calon jawatan itu, harus tetap terbuka.

“Ketika kita terima dan hormati keputusan hari ini, kami mahu mengulangi sekali lagi bahawa tiada apa-apa yang menghentikan pemimpin dari Malaysia Timur daripada menjadi perdana menteri seperti juga dengan mana-mana Ahli Parlimen yang sama-sama layak untuk dicalonkan memegang jawatan itu,” kata mereka.

“Shafie, sebagai Ketua Menteri berjaya menyatukan rakyat daripada pelbagai bangsa dan agama di Sabah dengan menyediakan persekitaran yang baik, di mana mereka yang berlatar belakangkan budaya dan fahaman yang berbeza dapat membantu di antara satu dengan yang lain.

“Beliau lebih daripada layak untuk menjadi Perdana Menteri Persekutuan Malaysia. Kami percaya, pemilihan Shafie sebagai calon PM patut kekal terbuka selagi Sabah kekal sebahagian daripada Malaysia,” kata mereka.

Selain mengekalkan rancangan asal, Majlis Presiden PH berkata, mereka juga membincangkan saranan bagi Shafie untuk dijadikan calon untuk jawatan perdana menteri.

“Majlis presiden percaya semua usaha untuk memulihkan mandat rakyat mestilah dilakukan dan ini memerlukan sokongan semua pihak,” kata mereka dalam satu kenyataan.

“Oleh itu, majlis presiden memberikan mandat sepenuhnya kepada Anwar untuk terus berbincang dengan semua parti termasuk dengan Sharie untuk tujuan ini.”

DAP Sabah hari ini mengingatkan majlis akan kesetiaan Shafie kepada PH walaupun berada ditengah-tengah kemelut politik.

“Adalah penting bagi pemimpin PH untuk tahu dan sedar siapa kawan dan siapa lawan. Sejak dari mula, Shafie dan parti pimpinannya Warisan, berdiri bersama dengan PH dalam keadaan susah dan senang,” kata mereka.

Pemimpin DAP Sabah itu juga menambah bahawa mereka kekal memberi sokongan kepada rakyat Malaysia Timur sebagai perdana menteri kerana sebelum ini belum ada yang memegang tampuk itu dari sini.

“Kerajaan Persekutuan sebelum ini terdiri daripada bukan sahaja parti-parti PH (PPBM, DAP, PKR, Amanah) tetapi juga parti-parti dari Malaysia Timur, terutama parti Warisan dan UPKO.

Tidak ada gabungan politik boleh memerintah negara ini tanpa sokongan daripada rakyat Malaysia Timur, tambah mereka.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Genap lima tahun esok, MH370 kekal misteri yang belum terjawab

KUALA LUMPUR: Esok, genap lima tahun penerbangan Malaysia Airlines MH370 hilang tanpa jejak di selatan Lautan Hindi dan persoalan paling penting dalam misteri penerbangan terbesar di dunia itu masih belum dijawab – di manakah anda dan apa sebenarnya yang terjadi?

Kehilangan pesawat penumpang Boeing 777 yang hilang daripada skrin radar semasa dalam perjalanan dari Kuala Lumpur ke Beijing pada 8 Mac 2014, dengan 239 penumpang terus membelenggu fikiran pakar penerbangan, anggota keluarga, sahabat dan seluruh dunia.

Operasi pencarian terakhir pesawat itu berakhir Mei tahun lepas apabila syarikat eksplorasi yang berpangkalan di Amerika Syarikat, Ocean Infinity gagal mengesan pesawat malang itu selepas melakukan pencarian lebih 112,000 kilometer persegi di dasar laut selama lebih tiga bulan tempoh operasi.

Sehingga kini, hanya tiga serpihan sayap, dikenali sebagai flaperon, disahkan berasal dari pesawat Penerbangan MH370.

Laporan berita menunjukkan bahawa penyiasat menemui nombor pada bahagian serpihan itu sepadan dengan nombor siri dan pengenalan yang dimiliki oleh bahagian-bahagian yang dibuat secara unik untuk Malaysia Airlines.

Serpihan sayap kanan ditemui di Saint Denis di Reunion Island pada Julai 2015, dua lagi serpihan lain ditemui di Mauritius pada Mei 2016 dan di sebuah pulau di Tanzania pada Jun 2016.

Selain itu, dilaporkan kira-kira 30 serpihan ditemui orang awam di kepulauan dan pantai Afrika di Lautan Hindi dan kebanyakannya diserahkan kepada pihak berkuasa dengan sebahagiannya disahkan sebagai ‘hampir pasti’ milik pesawat malang itu.

Laporan berita turut memaparkan penyiasat mendapati beberapa keping serpihan itu mempunyai nombor dan huruf stensil yang sama jenis tulisan dan warna digunakan oleh Malaysia Airlines serta beberapa bahagian dengan corak hiasan sepadan dengan Malaysia Airlines dan tidak digunakan oleh mana-mana syarikat penerbangan yang lain.

“Dengan melancarkan semula penyiasatan mungkin cara yang baik jadi kita dapat menentukan dengan lebih konkrit asal-usul 30 atau lebih serpihan bangkai pesawat dan kita dapat merancang dengan teratur lokasi di mana kepingan ini ditemui,” kata seorang pakar penerbangan tempatan, Prof Dr Mohd Harridon Mohamed Suffian.

“Memplot 30 keping atau lebih serpihan bangkai itu akan merungkai corak aliran kepingan ini di lautan dan menyusunnya dengan algoritma matematik tertentu, kita mungkin dapat menentukan lokasi kemalangan,” kata juruterbang ujian Universiti Kuala Lumpur (UniKL) kepada Bernama baru-baru ini.

Pada Julai tahun lepas, Pasukan Penyiasatan Keselamatan MH370 dalam laporan setebal 449 muka surat, merumuskan bahawa mereka tidak dapat menentukan punca sebenar kehilangan pesawat itu, tetapi tidak menolak kemungkinan ‘campur tangan yang menyalahi undang-undang’ oleh pihak ketiga telah menyebabkan kejadian itu.

Bekas pegawai penyiasat Tentera Udara Diraja Malaysia (TUDM) Kapten (B) Abdul Rahmat Omar Tun Mohd Haniff berkata: “Satu-satunya harapan kita adalah untuk menemui dua kotak hitam: perakam suara kokpit (CVR) dengan harapan dapat menunjukkan siapa atau mungkin mengapa atau bagaimana sekiranya ada apa-apa petunjuk; dan dengan perakam data penerbangan (FDR) kita dapat tahu bagaimana (ia terjadi)”.

Bekas juruterbang itu berkata mencari dua unit kotak hitam itu sahaja dilihat seperti satu keajaiban, apatah lagi mengekstrak data selepas lima tahun tenggelam enam kilometer di bawah permukaan lautan.

Ahad lepas, semasa acara Peringatan Tahunan MH370 ke-5, Menteri Pengangkutan, Anthony Loke, berkata kerajaan Pakatan Harapan (PH) bersedia mendengar cadangan daripada mana-mana syarikat penerokaan atau pencarian dengan petunjuk yang boleh dipercayai dan mempunyai teknologi untuk memulakan semula pencarian.

Mengulas lanjut, bekas ketua juruterbang MAS, Datuk Kapten Nik Ahmad Huzlan Nik Hussain, berkata pencarian baharu hanya perlu dimulakan dengan pendekatan baharu kerana ia mungkin agak memakan kos yang tinggi.

Nik Ahmad Huzlan berkata pelancaran semula pencarian itu akan menjadi usaha yang sia-sia sekiranya pasukan penyiasatan tidak mengambil kira atau menolak kemungkinan dan senario tertentu detik terakhir penerbangan itu sebelum kehabisan minyak.

Prof Dr Mohd Harridon pula berharap situasi MH370 dikendalikan secara berterusan yang mana banyak pihak akan membantu mengurangkan tekanan emosi waris yang melaluinya.

“Situasi ini masih diselubungi misteri dan diharapkan pada masa akan datang maklumat atau metodologi baharu akan muncul untuk mengurangkan senario,” katanya.

“’Good Night, Malaysian Three Seven Zero’ adalah mesej radio terakhir yang dihantar dari kokpit MH370 dan ia akan terus bermain di fikiran kita serta kehilangan MH370 akan menjadi misteri penerbangan terbesar di dunia sehingga ada petunjuk baharu atau bukti utama yang ditemui,” katanya. – BERNAMA


‘Apakah WARISAN Mahu Main Dua Kolam?’

KUALA LUMPUR: Percaturan Parti Warisan Sabah (WARISAN) tetap menyokong Tun Dr Mahathir Mohamad tetapi ingin bekerjasama dengan Tan Sri Muhyiddin Yassin dilihat sebagai ‘pendirian selamat’ bagi menghadapi segala kemungkinan.

Ahli Majlis Kerja Tertinggi (MKT) UMNO, Datuk Seri Abdul Rahman Dahlan, yang mempersoalkan pendekatan itu berkata, mesej sedemikian berupaya diterjemahkan kepada beberapa makna tersirat, termasuk kecenderungan WARISAN menyokong undi tidak percaya terhadap Perdana Menteri ketika sidang Parlimen, Mei ini.

“Hari ini Datuk Seri Shafie Afdal menyatakan WARISAN tetap menyokong Tun Dr Mahathir tetapi mahu bekerjasama dengan Tan Sri Muhyiddin Yassin.

“Apa punya pendirian ini? Mahu main dua kolam? Mahu main selamat?” katanya dalam kenyataan, hari ini.

Shafie yang juga Presiden WARISAN, hari ini mengumumkan kekal dengan pendirian bahawa Negeri Di Bawah Bayu itu tidak akan menyatakan sokongan politik terhadap Perikatan Nasional (PN), merangkumi gabungan UMNO, PAS, Barisan Nasional (BN) dan pecahan Parti Pribumi Bersatu Malaysia (BERSATU).

Bagaimanapun, Ketua Menteri Sabah itu memaklumkan, kerjasama dengan Kerajaan Persekutuan diterajui PN akan terus dijalankan demi kepentingan rakyat dan negeri berkenaan.

Meneliti nada sokongan itu, Abdul Rahman berkata, ia mungkin bermaksud Ahli Dewan Undangan Negeri (ADUN) BERSATU di Sabah tidak akan diberi ruang menjadi sebahagian daripada barisan Kabinet negeri.

“Apakah pendirian BERSATU Sabah pula? Apakah mereka masih mesra WARISAN di Sabah sedangkan Perdana Menteri mereka tidak disokong oleh WARISAN?

“Shafie menidakkan peluang Ahli Parlimen WARISAN untuk menjadi menteri dan timbalan menteri atau memegang jawatan dalam agensi dan GLC (syarikat berkaitan kerajaan).

“Saya masih teringat Shafie dulu memberi alasan bahawa YB (Yang Berhormat) BN melompat ke WARISAN kerana mereka ini mahu bersama dengan kerajaan untuk meneruskan pembangunan di kawasan masing-masing.

“Apa pun, hari ini adalah pandangan Shafie di depan tabir. Esok lusa kita tunggu pula pendirian di belakang tabir Ahli Parlimen WARISAN, pastinya menarik untuk mendengar bisikkan peribadi mereka,” katanya. – Berita Harian


Minta Rasuah Seks, Pegawai Penjawat Awam Sabah Ditahan

KOTA KINABALU: Seorang ketua jabatan kerajaan Sabah ditahan Suruhanjaya Pencegahan Rasuah Malaysia (SPRM) selepas dipercayai meminta rasuah berbentuk perkhidmatan seks daripada seorang wanita, semalam.

Lelaki berusia 51 yang bertugas di sebuah jabatan di daerah Keningau ditahan SPRM Sabah jam 3.30 petang di sebuah hotel di daerah berkenaan.

Sumber berkata, perkhidmatan seks berkenaan ialah sebagai suapan bagi suspek memberikan sokongan kepada wanita terbabit mendapatkan pinjaman bagi bidang pertanian.

Pengarah SPRM Sabah, S Karunanithy, ketika dihubungi mengesahkan tangkapan berkenaan.

Katanya, suspek ditahan 24 jam untuk diambil keterangan sebelum dilepaskan dengan jaminan SPRM berjumlah RM10,000 tanpa deposit dengan seorang penjamin.

Katanya, kes disiasat mengikut Seksyen 17(a) Akta Suruhanjaya Pencegahan Rasuah Malaysia 2009.

Beliau menjelaskan tafsiran suapan mengikut Seksyen 3 Akta SPRM 2009 meliputi pelbagai perkara termasuk pinjaman, jawatan serta perkhidmatan termasuk perkhidmatan seks. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PATI Warga Filipina Antara Ditahan Edar Dadah Di Lahad Datu

LAHAD DATU: Seramai tiga lelaki termasuk dua warga tempatan ditahan selepas disyaki terbabit dengan kes pengedaran dadah dalam dua serbuan berasingan, di Kampung Puyut, di sini, semalam.

Ketua Polis Daerah Lahad Datu Asisten Komisioner Nasri Mansor berkata, dalam Ops Ice Breaker yang dijalankan, pihaknya turut merampas dadah jenis syabu seberat 71.38 gram dianggarkan bernilai RM10,707.

“Tangkapan pertama membabitkan dua lekaki tempatan masing-masing berumur 33 dan 48 tahun di Kampung Puyut, pada jam 5.30 petang kelmarin.

“Anggota polis bertugas melakukan sebuah kereta jenis Proton Saga yang diparkirkan di tepi jalan kampung berkenaan dalam keadaan mencurigakan,” katanya menerusi kenyataan media, hari ini.

Terdapat dua lelaki (suspek) berada di dalam kenderaan terbabit, namun polis tidak menemui sebarang kesalahan menerusi pemeriksaan badan yang dilakukan  ke atas mereka.

Nasri berkata, pemeriksaan lanjut menemui 11 paket lutsinar berisi hablur putih dipercayai syabu seberat 6.50 gram disimpan dalam beg kecil berwarna hitam di bahagian dalam kenderaan tersebut.

“Tangkapan kedua pula membabitkan seorang lelaki pendatang asing tanpa izin (Pati) warga Filipina berumur 22 tahun, di kampung yang sama, pada jam 10.50 malam tadi.

“Suspek ditemui anggota polis bertugas dalam keadaan mencurigakan di kawasan kampung berkenaan membawa beg silang berwarna hitam dalam keadaan mencurigakan,” katanya.

Tambahnya, sebaik menyedari kehadiran polis, suspek bertindak agresif dan cuba melarikan diri, namun gagal.

“Hasil pemeriksaan dijalankan, polis menemui dua paket plastik lutsinar berisi ketulan hablur dipercayai syabu seberat 64.88 gram dan 20 gulung kertas timah di dalam beg silang yang dibawanya,” katanya.

Ujian air kencing yang dilakukan ke atas suspek ketiga itu juga menunjukkan positif kandungan dadah jenis yang sama.

Nasri berkata, sehubungan itu, dua suspek tempatan disiasat mengikut Seksyen 39A (1) Akta Dadah Berbahaya 1952, manakala suspek ketiga disiasat mengikut Seksyen 39B akta yang sama.


Suspek Samun Pemandu Grab Wanita Ditahan

PAPAR: Seorang suspek yang diburu polis selepas disyaki terbabit kes samun pemandu Grab wanita di Kinarut, Selasa lalu akhirnya berjaya diberkas di Kota Kinabalu, semalam.

Ketua Polis Daerah Papar, Deputi Superintendan Batholomew Umpit berkata suspek, 20, yang bekerja sebagai konduktor bas itu disyaki terbabit dalam samun yang berlaku di Kampung Gana, Kinarut, pada 7 Januari lalu.

“Suspek ditahan pada pukul 6 petang dan kini direman di lokap Ibu Pejabat Polis Daerah (IPD) Papar dan masih dalam siasatan polis.

“Keadaan mangsa stabil dan kini menerima rawatan di Hospital Queen Elizabeth (HQE) Kota Kinabalu,” katanya ketika dihubungi, hari ini.

Bartholomew menambah kes itu disiasat mengikut Seksyen 394/397 Kanun Keseksaan.

Sehubungan itu, beliau menasihatkan kepada pemandu Grab supaya lebih berhati-hati dan berwaspada ketika mengambil penumpang bagi mengelak kejadian serupa berulang.

Dalam kejadian kira-kira 12 tengah hari Selasa lalu, pemandu Grab seorang wanita berusia 59 tahun di cedera di kepala dan muka apabila disamun lelaki yang juga penumpangnya.

Mangsa ditinggalkan di tepi jalan Kampung Gana, Kinarut dalam keadaan mukannya berdarah.


Maut dikoyak 11 anjing liar

Tecamac, Mexico: Seorang wanita pekerja tol lebuh raya di sini, maut selepas dikejar 11 anjing liar yang kemudian menerkam dan mengoyakkan tubuhnya hingga mati.

Rakaman CCTV kejadian yang berlaku pada 28 Januari lalu, kini tular di media sosial.

Wanita itu dikenali sebagai Margarita N, 34, dilihat berlari ketakutan akibat dikejar kumpulan anjing terbabit sebelum jatuh dan terkeluar dari lensa kamera.

Daily Mail melaporkan, menurut laporan media Mexico, anjing terbabit mengoyakkan tubuh mangsa hingga mati.

Mayatnya ditemui dengan sebahagian besar daging hilang dan rambut tercabut bersama kulit kepala.

Margarita dikatakan sedang melintas jalan menuju ke pondok tol tempatnya bekerja ketika kejadian.

Datuk Bandar Tecamac mengarahkan pihak berkuasa mengesan anjing terbabit untuk dihapuskan. – Agensi


“Aku Mahu Minta Bantuan Bah Tuan, Tiada Apa-Apa Sudah Di Rumah Kami Ni”

Umum sedia maklum bahawa ketika ini, setiap orang mengalami kesempitan dan kesulitan berikutan terpaksa duduk di rumah dan tiada pendapatan berikutan langkah kerajaan untuk mengawal pergerakkan supaya rantaian covid-19 dapat diputuskan.

Pasti ada dalam kalangan kita yang sangat terkesan dalam hal ini sehingga terpaksa menebalkan muka untuk meminta bantuan bagi mengisi perut ahli kelaurga dirumah kerana tiada bekalan makanan dan juga wang untuk dibelanjakan.

Menerusi satu perkongsian daripada seorang pengguna Facebook yang juga merupakan aktivis masyarakat dikenali sebagai Abam Botak, dia telah memuat naik kisah seorang bapa muda yang mengejar van bantuannya untuk memohon sumbangan.

Apa yang menyebakkan adalah apabila dia mengayuh basikal dari jauh semata-mata menahan malu untuk merayu sedikit sumbangan kerana sudah tiada apa-apa dirumah.

Namun, ia sedikit sedih apabila ketika itu Abam Botak hanya membawa barangan yang ingin diberikan kepada orang yang sudah terlebih dahulu dimaklumkan untuk dibantu.

Walau bagaimanapun, pada keesokan harinya, sumbangan dapat diberikan setelah mereka bertukar nombor telefon.

Nak salam cium tangan sebab terharu

Dalam kenyataan Abam Botak, bapa muda itu berkali-kali mengucapkan terima kasih diatas bantuan yang diberkan sehingga mahu mencium tangannya.

Dikesempatan itu, pengguna Facebook turut sempat menititpkan sedikit pesanan agar sentiasa bertawakal dan mengharapkan pembalasan yang baik-baik daripada Allah S.W.T diatas usaha murni ini.

Nak salam cium tangan sebab terharu

Susulan daripada itu, rata-rata warganet mengakui berasa sebak diatas situasi tersebut. Mereka juga berharap agar setiap apa yang dilakukan oleh Abam Botak diberi ganjaran sebesarnya daripada Maha Pencipta.

Macam ni nampaklah yang kerja sendiri terasa susah

Tahulah kita siapa yang lebih memerlukan


Lee Chong Wei Dilantik Duta Pelancongan Sabah

KOTA KINABALU: Bekas pemain badminton nombor satu dunia, Datuk Lee Chong Wei dilantik sebagai Duta Pelancongan Sabah.

Ikon sukan yang terkenal di peringkat dunia ini membuatkan kerajaan Sabah mengambil inisiatif melantik Chong Wei sebagai duta bagi mempromosikan destinasi pelancongan menarik di Sabah.

Lantikan ini juga selaras dengan usaha memulihkan semula industri pelancongan negeri yang begitu terkesan akibat pandemik Covid-19.

Menteri Pelancongan, Kebudayaan dan Alam Sekitar, Datuk Jafry Ariffin berkata, pelantikan ikon sukan ini akan mempergiatkan lagi aktiviti mempromosikan Sabah kepada pelancong luar kerana legenda badminton negara ini mempunyai hubungan baik dengan bekas rakan-rakan pemain badminton seluruh dunia.

Jika dilihat, Chong Wei juga masih aktif bersukan dengan melibatkan diri dalam aktiviti berbasikal dan ini sekaligus membolehkan beliau membantu mempromosikan destinasi pelancongan luar bandar yang terdapat di Sabah.

Pada peringkat ini, Lembaga Pelancongan Sabah (STB) akan menyusun aktiviti promosi yang akan dilakukan Chong Wei dan menerusi aktiviti-aktiviti itu, Chong Wei akan berkongsi maklumat terperinci mengenai kawasan yang dilawati semasa berada di Sabah.

“Sebagai ikon yang mempunyai ramai peminat dan hubungan baik dengan pemain badminton di seluruh dunia, kita percaya pelantikan ini akan membantu usaha mempromosikan pelancongan Sabah yang begitu terjejas semasa pandemik Covid-19.

“Disamping itu, kerajaan negeri juga bercadang untuk menubuhkan Akademi Datuk Lee Chong Wei di Sabah, Namun, perkara ini masih diteliti,” katanya semasa majlis penyampaian sijil lantikan duta pelancongan Sabah, di sini hari ini.

Jafry berkata, penubuhan akademi itu pastinya akan membantu mencungkil bakat anak-anak muda Sabah dalam sukan badminton disamping memperlihatkan potensi Sabah untuk dijadikan pusat latihan kepada pemain badminton luar negara.

Itu antara perbincangan bersama Chong Wei semasa mengadakan kunjungan hormat kepada Ketua Menteri, Datuk Seri Panglima Hajiji Noor kelmarin.

Chong Wei dilantik sebagai duta pelancongan Sabah bagi tempoh Oktober 2021 hingga Disember 2022.

Sementara itu, Chong Wei berkata, lantikan sebagai duta pelancongan itu adalah satu penghormatan kepadanya dan beliau akan berusaha membantu membawa lebih ramai pelancong  datang ke Sabah melalui promosi yang dilakukan bersama STB.

“Saya berharap dapat membawa isteriSayberkunanak saya berkunjung ke destinasi menarik yang ada di negeri ini.

“Saya akan cuba berkongsi lebih banyak maklumat mengenai destinasi pelancongan Sabah kepada semua peminat dan kawan-kawan saya menerusi media sosial,” katanya.

Dalam pada itu, Chong Wei berkata, beliau gembira dengan keputusan Persatuan Badminton Malaysia (BAM) melantik semula Rexy Mainaky sebagai timbalan pengarah kejurulatihan BAM.

Chong Wei tiba di Sabah sejak Isnin bagi menerima darjah kebesaran sempena ulang tahun rasmi Yang Dipertua Negeri, Tun Juhar Mahiruddin yang ke-68 yang diadakan dalam satu majlis tertutup kelmarin.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jual kad keahlian Royal Sulu

REKRUT anggota baru dengan jual kad keahlian kumpulan Royal Sulu Force (RSF).

Itu tindakan dilakukan dua suspek pengganas warga Filipina yang ditahan dalam serbuan di Semporna, Sabah pada 11 Mac lalu.

Dua lelaki itu antara 12 warga Filipina termasuk seorang wanita selain seorang lelaki tempatan yang ditahan selepas disyaki terbabit kumpulan pengganas dalam beberapa serbuan dilakukan di sekitar Semporna dan Tambunan, Sabah, pada 11 dan 12 Mac lalu.

Ketua Polis Negara, Tan Sri Mohamad Fuzi Harun berkata, operasi itu dijalankan Bahagian Counter Terrorism Cawangan Khas Bukit Aman dengan kerjasama Cawangan Khas, Ibu Pejabat Polis Kontinjen (IPK) Sabah dan Unit 69 Komando Polis Diraja Malaysia (PDRM).

Katanya, tangkapan pertama dilakukan pada 11 Mac lalu di Semporna membabitkan lima lelaki warga Filipina dan seorang lelaki tempatan berusia antara 40 hingga 60 tahun.

“Empat daripada mereka disyaki terbabit pertempuran bersama kumpulan pengganas Maute di Bandar Marawi, Filipina pada 2017. Mereka turut memberi perlindungan kepada elemen kumpulan pengganas Maute serta beberapa warga Timur Tengah yang bersembunyi di Sabah.

“Dua lagi suspek ditahan disyaki anggota kumpulan RSF yang terbabit dalam insiden serangan di Lahad Datu dan Semporna pada 2013. Mereka turut terbabit merekrut anggota baru RSF dengan menjual kad keahlian kumpulan itu dalam kalangan warga Filipina yang menetap di Sabah.

“Kedua-dua suspek terbabit melarikan diri ke selatan Filipina selepas kekalahan kumpulan RSF. Bagaimanapun, kedua-dua suspek menyusup masuk ke Semporna untuk mengaktifkan semula aktiviti Kumpulan RSF di Sabah tahun lalu,” katanya dalam satu kenyataan di sini, semalam.

Mohamad Fuzi berkata, lima lelaki dan seorang wanita warga Filipina berusia antara 23 hingga 63 tahun pula ditahan dalam tangkapan kedua pada 11 Mac lalu di Tambunan.

“Seorang daripada suspek bekerja sebagai buruh binaan dipercayai anggota kumpulan pengganas Abu Sayyaf Group (ASG) yang pernah terbabit insiden serangan di Bandar Marawi. Suspek menyusup masuk ke Sabah pada Disember tahun lalu bersama anggota kumpulan berkenaan bagi mengelak daripada operasi ketenteraan pihak berkuasa Filipina.

“Sementara itu, lima lagi suspek ditahan kerana terbabit memberi perlindungan kepada elemen kumpulan pengganas ASG dan kumpulan pengganas Maute yang masih bebas,” katanya.

Beliau berkata, tangkapan ketiga dilakukan pada 12 Mac di Tambunan membabitkan seorang lelaki warga Filipina berusia 39 tahun bekerja sebagai buruh binaan.

“Suspek ditahan kerana memberi perlindungan kepada elemen kumpulan pengganas ASG dan kumpulan pengganas Maute yang masih bebas.

“Dengan tangkapan itu, Bahagian Counter Terrorism Cawangan Khas yakin dapat mengesan dan memburu saki-baki anggota kumpulan ASG dan kumpulan pengganas Maute yang bersembunyi di negara ini terutama di Sabah,” katanya.

Katanya, semua yang ditahan disyaki melakukan kesalahan mengikut BAB VIA-kesalahan berkaitan keganasan, Kanun Keseksaan (Akta 574) dan disiasat mengikut prosedur di bawah Akta Kesalahan Keselamatan (Langkah-Langkah Khas) 2012 (Akta 747).

“Dalam operasi ini, 10 warga Filipina yang tidak mempunyai sebarang dokumen perjalanan sah turut ditahan dan diserahkan kepada Jabatan Imigresen Malaysia (JIM) untuk tindakan lanjut,” katanya.- Harian Metro


Lelaki Ditahan, Polis Sabah Rampas Syabu RM2 Juta

KOTA KINABALU: Polis Sabah menahan seorang lelaki dipercayai menyeludup dadah jenis syabu ke negeri ini dengan memasukkannya ke dalam bungkusan teh dan menyimpannya dalam kotak akuarium bersaiz kecil.

Lelaki itu ditahan ketika hadir untuk mengambil bungkusan itu, dipercayai tiba dari Semenanjung, di sebuah syarikat perkhidmatan kurier di Inanam dekat sini, pada 4 Jan.

Timbalan Ketua Polis Sabah Jauteh Dikun berkata, polis merampas tiga bungkusan berisi kotak itu yang mengandungi syabu seberat 33.26 kg dianggarkan bernilai RM1.2 juta.

Selepas soal siasat, polis kemudian menyerbu sebuah pejabat di pusat komersial Aeropod berhampiran lapangan terbang di sini, pada 9 Jan.

“Hasil pemeriksaan lanjut, polis berjaya menemui dua kotak berisi syabu seberat 21.78 kilogram dianggarkan bernilai RM784,080.

“Ia menjadikan jumlah keseluruhan dadah dirampas seberat 55.4 kilogram bernilai RM1.994 juta berdasarkan harga pasaran semasa,” katanya pada sidang media di IPK Sabah.

Beliau berkata, polis turut merampas wang tunai RM102,097 daripada suspek yang turut dikesan mempunyai 17 sabitan jenayah lampau, daripada dadah hingga mencuri.

Menurut Jauteh, suspek dipercayai sebahagian daripada sindiket dadah negara.

Polis kini memeriksa tempoh lelaki berasal dari Semenanjung itu mula menyeludup dadah ke Sabah, selain mengesan rakan subahatnya di negeri ini.

Suspek akan direman sehingga 18 Jan untuk siasatan mengikut Seksyen 39B Akta Dadah Berbahaya 1952. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa tsunami di pulau terpencil diselamatkan

CARITA: Pasukan mencari dan menyelamat Indonesia bertungkus-lumus menyelamatkan komuniti dari beberapa pulau terpencil, susulan bencana tsunami gunung berapi yang sudah meragut lebih 400 nyawa.

Bagaimanapun, hujan lebat menjejaskan usaha mereka dan mendatangkan lebih banyak kesukaran di wilayah itu, ketika pihak berkuasa memberi amaran bahawa wujud kemungkinan ombak pembunuh di kawasan terbabit.

Agensi bencana mengingatkan penduduk supaya menjauhi pesisir pantai, ketika wujud aktiviti baharu di gunung berapi Anak Krakatau yang berada di tengah Selat Sunda antara kepulauan Jawa dan Sumatera, ia mungkin mencetuskan tsunami baharu.

Agensi itu berkata, angin membawa debu dan pasir dari Anak Krakatau ke beberapa kawasan berhampiran seperti Cilegon dan Serang, Jawa. Penduduk juga dinasihatkan supaya memakai topeng atau cermin mata di luar rumah.

Difahamkan, sebahagian daripada kawah gunung itu runtuh selepas letusan dan jatuh ke dalam laut, ia mencetuskan gelombang ombak maut, malam Sabtu lalu.

Ia melanda tanpa amaran, memusnahkan beberapa pantai popular selain menenggelamkan banyak hotel pelancong dan komuniti pesisir pantai sehingga menyebabkan banyak kematian dan kemusnahan.

Agensi bencana itu meningkatkan jumlah kematian kepada 430 orang, semalam, dengan 1,495 mangsa lain cedera dan 159 lagi hilang sementara hampir 22,000 penduduk dipindahkan ke pusat perlindungan. – AFP/Berita Harian Online


WARISAN Tidak Pernah Pinggirkan Golongan Belia

KENINGAU: Meskipun baru 26 bulan mentadbir negeri ini, Parti Warisan Sabah (Warisan) tidak pernah mengabaikan golongan muda sebaliknya sentiasa melakukan pelbagai pendekatan bagi memastikan masa depan mereka terjamin.

Ketua Menteri, Datuk Seri Mohd. Shafie Apdal berkata, beliau peka bahawa peluang pekerjaan merupakan satu isu kritikal yang perlu ditangani, justeru setiap perancangan atau projek kerajaan haruslah memberi manfaat kepada anak-anak muda.

“Saya tahu salah satu isu yang kritikal  yang perlu kita atasi ialah peluang pekerjaan untuk anak muda. Sebab itu bila saya mengambil alih kuasa, saya ingin pastikan setiap projek kerajaan buat, saya mahu tahu apa peluang pekerjaan untuk anak muda.

“Saya tidak mahu belanja duit tetapi tidak ada peluang pekerjaan,”katanya.

Beliau berkata demikian ketika Sesi Dialog bersama NGO Peringkat Pedalaman, di Dewan Masyarakat Keningau, hari ini.

Sehubungan itu, Ketua Menteri berkata, sebelum ini kerajaan juga menyediakan mikro kredit sebanyak RM27 juta bagi memastikan anak-anak muda berkecimpung dalam bidang keusahawanan.

“Tahun lalu, saya minta Datuk Madius Tangau untuk pergi ke Singapura, pergi China, pergi tempat-tempat lain untuk memastikan bawa produk-produk yang buat halia di Tambunan.

“Saya beritahu bawa mereka pergi Singapura dan China, ini antara langkah kita membantu orang-orang kita berkecimpung dalam dunia perniagaan dan kita pastikan mereka juga boleh bawa produk mereka sampai ke pasaran antarabangsa.

“Ini antara langkah kerajaan supaya kita boleh mewujudkan peluang pekerjaan untuk orang muda,”jelasnya.

Bagaimanapun, Mohd. Shafie berkata, terdapat beberapa isu yang harus diatasi bagi memastikan anak muda ini boleh menikmati peluang pekerjaan.

Jelas beliau, anak-anak muda bukan sahaja harus mempunyai bakat-bakat yang penting, malah sijil ijazah mereka juga harus menepati kehendak pasaran semasa.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasukan Pelajar KV Keningau Menang 11 Pingat Inovasi

KENINGAU: Seramai 30 pelajar dari Kolej Vokasional Keningau telah membentang 11 projek di International Digital Innovation and Invention Challenge (IDIIC) anjuran SM Sains Pasir Puteh, Kelantan yang berlansung dari 1 hingga 20 April 2021.

Projek inovasi yang telah dibentang melalui rakaman video ini telah dihasilkan sendiri oleh pelajar-pelajar dari jurusan teknologi elektrik, teknologi kimpalan, teknologi automotif, pembuatan kek dan pastri sertai seni kulinari.

Kontinjen KV Keningau telah meraih 2 pingat emas, 4 pingat perak dan 5 pingat gangsa.

Berikut adalah senarai nama pelajar serta pautan video pembentangan berkenaan dengan projek mereka.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Ditemui Mati Tergantung Di Kuarters Guru Selepas Ditegur Main Game

KOTA MARUDU: Seorang remaja lelaki 17 tahun ditemukan mati tergantung di garaj sebuah kuarters guru di Kota Marudu semalam dipercayai selepas ditegur bapa saudaranya kerana sering bermain permainan di telefon pintar.

Mayat ditemukan orang awam kira-kira jam 6 pagi sebelum memaklumkannya kepada polis untuk tindakan selanjutnya.

Ketua Polis Daerah Kota Marudu, Superintendan Mohd Izaan Abdullah berkata, siasatan awal mendapati sebelum kejadian remaja yang tidak bersekolah itu tinggal bersama saudaranya di daerah Matunggong, Kudat.

Namun katanya, dia dihantar ke kuarters guru berkenaan pada 24 Julai lalu selepas dimarahi ahli keluarganya kerana sikapnya yang sering bermain permainan di telefon pintar.

“Sejak itu, dia tinggal bersama bapa saudaranya yang berkerja di sekolah berkenaan.

“Namun dia tidak menunjukkan perubahan dan tetap gemar serta leka bermain permainan di telefon sehingga ditegur oleh bapa saudaranya itu,” katanya ketika dihubungi, hari ini.

Mohd Izaan berkata, mayat dirujuk ke Hospital Kota Marudu untuk menjalani proses saringan Covid – 19 sebelum bedah siasat dijalankan.

Katanya, siasatan masih di teruskan untuk mengenal pasti punca sebenar tindakan remaja itu dan kes diklasifikasikan sebagai mati mengejut (SDR).- HMetro


Kluster Baharu COVID-19 Dikesan Di Sabah

PUTRAJAYA: Kluster baharu Covid-19 dikesan di sebuah rumah di Sabah membabitkan satu kematian dan dua kes positif setakat ini.

Ketua Pengarah Kesihatan Datuk Dr Noor Hisham Abdullah berkata, kes jangkitan itu membabitkan warga emas yang meninggal dunia di rumah pada 12 Jun lalu akibat komplikasi jantung.

Menurutnya, warga emas iaitu kes ke-8,403 itu dibawa ke Jabatan Forensik Hospital Queen Elizabeth, Sabah, untuk saringan Covid-19 dan didapati positif.

“Siasatan mendapati sebelum ini beliau mendapat rawatan untuk penyakit jantung di Hospital Queen Elizabeth 2.

“Aktiviti saringan kontak rapat dijalankan dan didapati dua kakitangan wad positif Covid-19,” katanya pada sidang media harian di Putrajaya, hari ini.

Dr Noor Hisham berkata, sehingga hari ini seramai 63 individu termasuk 21 anggota kesihatan, dua pesakit, 40 ahli keluarga dan rakan dikenal pasti serta disaring.

Katanya, langkah pencegahan seperti proses nyah kuman dan nyah cemar dijalankan di semua tempat yang dikenal pasti terdedah termasuk di wad dan rumah arwah.

Bagaimanapun, beliau berkata, perkhidmatan Hospital Queen Elizabeth 2 tidak terjejas dan berterusan seperti biasa.

“Punca jangkitan kluster ini masih di dalam siasatan,” katanya.- HMEtro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Maut Selepas Bunuh Isteri

Seorang lelaki meninggal dunia akibat serangan jantung selepas membunuh isterinya di Jatiasih, Bekasi, dekat sini, Selasa lalu.

Polis menemui mayat Karyadi, 55, di dapur manakala mayat isterinya, Cristy Handayani, 43, di ruang tamu.

Kompas.com melaporkan, siasatan pihak berkuasa mendapati lelaki terbabit membunuh isterinya dengan menekup muka wanita itu dengan bantal.

Ketua Polis Kota Bekasi, Komisioner Polis Wijonarko berkata, polis menemui bantal yang mempunyai kesan darah tidak jauh dari mayat Cristy.

“Siasatan di lokasi kejadian menemui bantal dengan kesan darah yang digunakan suspek untuk menekup muka isterinya sehingga mati,” katanya ketika dihubungi.

Beliau berkata, suspek kemudian dipercayai meninggal dunia akibat serangan jantung kerana keletihan.

Katanya, suspek yang mempunyai sejarah penyakit jantung ditemui tiga meter dari mayat isterinya.

Wijonarko berkata, berdasarkan keterangan jiran, pasangan itu sering bergaduh.

“Sebelum mereka ditemui mati, jiran mendengar pasangan itu bertengkar,” katanya. – Agensi


Sumber Air Di Negeri Ini Perlu Diurus Dengan Baik – Shafie Apdal

KOTA KINABALU: Sumber air di Sabah perlu diurus tadbir dengan baik berikutan masalah ketandusan air sungai dan peningkatan populasi penduduk pada masa akan datang.

Ketua Menteri Datuk Seri Panglima Haji Mohd Shafie Apdal berkata, biarpun masalah ketandusan air di sungai-sungai di Sabah tidak serius namun, ia semakin ke arah itu.

Atas sebab itu, Kerajaan Sabah mengambil pendekatan membina empangan kerana ia membolehkan sumber air disimpan bagi kegunaan penduduk Sabah terutama semasa musim kemarau.

Beliau berkata, pembinaan empangan bukan hanya boleh dijadikan kawasan takungan air tetapi, ia turut berupaya menjana bekalan elektrik.

Katanya, sumber alternatif seperti mini empangan tidak memberi bekalan air yang mencukupi dan tidak berupaya membekalkan tenaga elektrik.

”Maka, kita kena ada satu empangan yang boleh bertindak sebagai ‘game changer’ agar bekalan air sungai yang ada boleh bertahan untuk membekalkan air selama 50 tahun akan datang,” katanya ketika ditanya tentang isu kekeringan sungai di Sabah, di sini pada Selasa.

Ditanya mengenai perkembangan pembinaan Empangan Papar, Mohd Shafie berkata, pembinaan empangan itu perlu diterusan sebagai persediaan untuk berdepan dengan ketandusan air sungai yang dijangka akan berlaku pada masa hadapan.

Katanya, populasi penduduk yang meningkat dan kemasukan pelancong yang bertambah memerlukan bekalan air yang lebih banyak.

Untuk itu, pengurusan air harus diurus tadbir dengan baik. Dalam berdepan dengan keadaan cuaca tidak menentu maka, keperluan memelihara sungai perlu dilakukan.

Terdahulu dalam ucapannya, Mohd Shafie juga mahu semua pihak memainkan peranan dalam mengurangkan impak perubahan iklim dunia.

Beliau juga berharap persidangan sebegitu dapat mengumpulkan pelbagai idea dan pandangan yang boleh digunakan dalam melaksana dasar bagi memelihara alam sekitar di Sabah.

Usaha itu dapat membantu Sabah dalam menyusun atur dasar dan melaksana pengawalan bagi berdepan dengan perubahan iklim yang berlaku di seluruh dunia.


Majlis Presiden Parti Politik di Sabah akan diwujudkan – Mohd Shafie

KOTA KINABALU, 13 Okt – Majlis Presiden Parti Politik di Sabah akan diwujudkan bagi memantapkan lagi perkongsian kuasa dan kerjasama dalam memenuhi aspirasi serta kehendak juga keperluan rakyat di negeri ini, kata Presiden Parti Warisan Sabah (Warisan) Datuk Seri Mohd Shafie Apdal.

Mohd Shafie yang juga Ketua Menteri Sabah berkata majlis presiden itu kelak akan menjadi platform bagi mendengar, memantau seterusnya membincangkan isu-isu disuarakan segenap lapisan rakyat Sabah bagi membolehkan segala permasalahan dihadapi rakyat dapat diatasi secara efisien.

Katanya, majlis presiden itu juga dilihat berupaya memperkukuh lagi perpaduan dan permuafakatan antara parti yang bersama-sama membentuk Kerajaan Negeri Sabah yang baharu selepas Pilihan Raya Umum Ke-14 (PRU14) lepas.

“Adalah penting kepada kita menterjemahkan permuafakatan. Jangan lupa, kita bekerjasama untuk kemakmuran dan hak rakyat Sabah dan ini perlu kita bawa bersama dalam setiap rundingan. Kita lakukan ini adalah untuk kepentingan rakyat Sabah yang hidup dalam kepelbagaian agama, bangsa dan budaya.

Kita perlu bersama-sama membina Sabah baharu (yang mana) perubahan Sabah itu tidak hanya dari segi rupa dan wajah tetapi juga nilai kehidupan rakyatnya. Perubahan ini juga adalah untuk generasi muda Sabah,” katanya berucap merasmikan Persidangan Perwakilan Tritahunan  parti Pertubuhan Pasokmomogun Kadazandusun Murut Bersatu (UPKO) Ke-15 di sini, hari ini.

Mohd Shafie berkata beliau yakin Warisan akan mampu membentuk permuafakatan serta bekerjasama baik dengan UPKO termasuk parti dalam Pakatan Harapan iaitu DAP, PKR, Parti Pribumi Bersatu Malaysia dan Parti Amanah Negara untuk terus memacu pembangunan Sabah.

Sementara itu, Pemangku Presiden UPKO Datuk Wilfred Madius Tangau berkata, beliau yakin jumlah keanggotaan UPKO, yang kini mempunyai lebih daripada 160,000 anggota, akan bertambah kerana parti itu terbukti semakin mendapat tempat di hati rakyat Sabah dan negara.

“Adalah sangat penting bagi kesemua anggota UPKO mengembleng tenaga memastikan UPKO tetap kukuh, mengutamakan perjuangan dan bukannya kepentingan peribadi atau mana-mana individu.

Kita harus ingat UPKO adalah parti yang mahu mengangkat rakyat Sabah ke peringkat lebih baik dalam politik, ekonomi, pendidikan dan sosio budaya. Kita harus berpegang kepada perjuangan ini,” katanya.


Lebih 100,000 Pengguna Di Sabah, Labuan Hadapi Gangguan Bekalan Elektrik

KOTA KINABALU, 25 April : Sebanyak 113,965 pengguna di beberapa lokasi di Sabah dan Labuan mengalami gangguan bekalan elektrik susulan  berlaku belantik serentak di beberapa penjana kuasa bebas  (IPP)  di Sepanggar di sini lewat petang hari ini.

Pengurus Besar Kanan (Pengurusan Aset) Sabah Electricity Sdn Bhd (SESB) Norhizami Abu Hasan berkata jumlah pengguna terjejas itu melibatkan 18 peratus daripada keseluruhan pengguna elektrik syarikat tersebut dalam kejadian bermula pukul 5.59 petang itu.

Beliau berkata gangguan elektrik itu melibatkan beberapa lokasi tertentu di bandar seperti Kota Kinabalu, Kota Belud, Kudat, Kota Marudu, Pitas, Tuaran, Pitas, Keningau, Semporna, Sandakan dan Labuan.

“Gangguan bekalan yang lebih besar berjaya dielak apabila sistem perlindungan grid yang beroperasi secara automatik berfungsi dengan berkesan.

Kerja-kerja pemulihan bekalan dijalankan secara berperingkat bermula pukul 7.43 malam dan pulih sepenuhnya pada pukul 9.39 malam,” katanya kepada Bernama menerusi aplikasi WhatsApp di sini malam ini.

Beliau berkata satu pasukan penyiasat telah ditubuhkan bagi mengenal pasti punca utama kejadian itu dan kaedah-kaedah mitigasi bagi mengelakkan kejadian sama berulang pada masa akan datang – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pergilah tipu penguin

JAKARTA: Calon presiden Indonesia, Prabowo Subianto mencadangkan peninjau pilihan raya berpindah ke Antartika kerana mendakwa lembaga itu tidak boleh dipercayai.

“Rakyat sudah hilang kepercayaan. Mungkin anda boleh pindah ke Antartika dan tipu penguin,” katanya ketika berucap kepada penyokong di luar kediamannya, di sini, hari ini.

Bekas jeneral tentera itu menolak dakwaan kiraan awal undian yang mengatakan Presiden Indonesia Joko Widodo menang pilihan raya.

Pengiraan awal dianggap penunjuk boleh dipercayai mengenai hala tuju keputusan pilihan raya dan ia secara rasmi diumumkan Mei ini.

Subianto dikecam netizen kerana enggan mengaku kalah selepas mendakwa dia presiden baru Indonesia. – AFP


Taufan Saudel, Molave: Komuniti Maritim Sabah Dinasihat Berhati-Hati

KOTA KINABALU, 28 Okt: Komuniti maritim di Sabah diminta berhati-hati untuk melakukan aktiviti di laut selepas negeri itu menerima tempias taufan tropika Saudel dan Molave yang membadai dari arah barat daya Manila, Filipina dengan kelajuan purata 139 kilometer sejam (km/j) baru-baru ini.

Agensi Penguatkuasaan Maritim Malaysia (APMM) Maritim Sabah dan Labuan menerusi kenyataan memaklumkan bahawa pada 26 Okt lepas, Sabah telah menerima tempias taufan Molave yang dilaporkan berada 703 km ke barat laut Kudat.

“Ini menyebabkan amaran angin kencang dan laut bergelora kategori kedua dengan ombak mencapai ketinggian hingga 3.5 meter di Sabah dan Barat Labuan dan akan berlarutan sehingga hari ini,” menurut kenyataan itu.

Komuniti maritim perlu menjaga keselamatan diri kerana keadaan itu amat berbahaya kepada semua aktiviti perkapalan dan pantai termasuk menangkap ikan dan perkhidmatan feri.

Mereka juga dinasihatkan supaya peka dengan keadaan cuaca yang dikeluarkan oleh pihak Meteorologi Malaysia.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertukaran Portfolio Bukan Isu Besar – Bung Moktar

KOTA KINABALU: Pertukaran portfolio antara Pengerusi Barisan Nasional (BN) Sabah, Datuk Seri Bung Moktar Radin dan Timbalan Ketua Badan Pimpinan Parti Pribumi Bersatu Malaysia (BERSATU) Sabah, Datuk Masidi Manjun tidak menjadi satu isu yang akan mengganggu pentadbiran kerajaan baharu negeri Sabah.

Ketua Menteri, Datuk Hajiji Noor pagi tadi mengumumkan Bung Moktar memegang portfolio Menteri Kerja Raya, manakala Masidi Menteri Kerajaan Tempatan dan Perumahan serta Menteri Kewangan 2.

Mengulas perkara itu, Bung Moktar menjelaskan walaupun terdapat salah faham kecil, ia bukan satu permasalahan besar.

“Sebenarnya ini bukan isunya melainkan hanya terdapat salah faham dalam komunikasi. Perubahan ini boleh berlaku mengikut kesesuaian dan sebenarnya tidak ada masalah pun.

“Kami teruja kerana kini kita adalah sebahagian daripada kerajaan, jadi tanggungjawab kami adalah untuk membantu kerajaan membangunkan negeri dan rakyat, itulah fokus utama kami.

“Kami akan saling bekerjasama dan saya juga yakin kami akan bertahan lama dalam kerajaan ini,” katanya kepada pemberita di kediamannya di Luyang di sini, hari ini.

Sementara itu, Bung Moktar turut berkata akan melapor diri di pejabat Kementerian Kerja Raya esok dan bertemu kakitangan kementerian yang diterajui beliau.

Mengulas mengenai penularan wabak Covid-19, Timbalan Ketua Menteri itu juga memaklumkan suah mendapat taklimat penuh daripada Setiausaha Kerajaan Negeri, Datuk Safar Untong.

“Kami diberikan taklimat oleh Setiausaha Kerajaan Negeri berhubung dengan perkembangan negeri termasuk penularan wabak Covid-19 yang meningkat dan juga amat membimbangkan.

“Saya juga sempat bertanya lanjut dengan beliau mengenainya dan beliau memberitahu kita masih mampu menanganinya dengan apa cara sekalipun.

“Jika keadaan memaksa, kami akan meminta untuk diadakan ‘lock down’ beberapa kawasan terutamanya zon merah sebab kami harus melindungi rakyat.

“Inilah cabaran pertama bagi kerajaan baru ini untuk menangani Covid-19 di Sabah,” katanya.

Bung Moktar turut memberitahu kerajaan negeri juga akan membincangkan mengenai beberapa kementerian yang mungkin akan diubah suai mengikut keperluan terutamanya dalam menangani wabak Covid-19 di Sabah.- HMetro


Tidak Boleh Jual Ikan Di SAFMA Kota Kinabalu

KOTA KINABALU: Kerajaan negeri Sabah melarang aktiviti menjaja ikan di kawasan Kompleks Perikanan SAFMA Kota Kinabalu berkuat kuasa serta-merta.

Setiausaha Kerajaan Negeri Sabah, Datuk Safar Untong dalam satu kenyataan hari ini berkata, kerajaan negeri mengambil maklum mengenai kesesakan yang berlaku di kompleks berkenaan setiap hari.

“Oleh itu, kita memutuskan Kompleks Perikanan ini hanya digunakan untuk tujuan pemunggahan ikan dan jualan borong sahaja.

“Semua aktiviti menjaja ikan dan hasil perikanan lain di kawasan kompleks tidak dibenarkan sepanjang tempoh Perintah Kawalan Pergerakan (PKP),” katanya.

Berhubung kesesakan di beberapa bank sekitar bandar dan pekan di seluruh negeri sejak semalam, Safar menasihatkan orang ramai mengamalkan penjarakan sosial.

Pihak bank turut disaran menghadkan bilangan pelanggan pada satu-satu masa di samping melaksanakan tatacara yang tertib dan teratur.


Chaya Sulaiman Nafi Keluar UMNO, BN

TAWAU: Ketua Wanita UMNO Bahagian Kalabakan, Chaya Sulaiman menafikan kononnya beliau akan keluar UMNO dan Barisan Nasional (BN) dalam tempoh terdekat seperti tular di media sosial.

Chaya yang juga calon kerusi Dewan Undangan Negeri (DUN) Kukusan pada Pilihan Raya Negeri (PRN) Sabah ke-16 yang lepas ketika dihubungi berkata, beliau turut menerima maklumat berkenaan.

“Sejak semalam saya serta enam jawatankuasa UMNO turut menerima maklumat itu kononnya kami akan keluar daripada UMNO dan Barisan Nasional, tidak tahu siapa dan dari mana maklumat seumpama itu mereka dapat,” katanya.

Menurut Chaya, ketika ini beliau sedang menjalani tempoh kuarantin di rumah sejak Isnin lepas dan menunggu keputusan saringan koronavirus (Covid-19).

Sejak semalam tular maklumat bahawa Chaya akan meninggalkan UMNO dan BN dalam masa terdekat.

Maklumat yang tular berkenaan turut mendakwa kekalahan tipis (10 undi) Chaya kepada calon Parti Warisan Sabah (Warisan) kerana wujud unsur sabotaj daripada BN sendiri.

Pada PRN lepas, Chaya kalah dengan 10 undi terhadap Rina Jainal daripada Warisan yang memperoleh 2,834 undi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZone Dilanjutkan Hingga 1 Mac

KOTA KINABALU, 13 Feb : Perintah Berkurung di kawasan perairan tujuh daerah dalam Zon Selamat Timur Sabah (ESSZone) yang berakhir hari ini, dilanjutkan hingga 1 Mac depan.

Pesuruhjaya Polis Sabah Datuk Hazani Ghazali berkata perintah itu meliputi perairan Tawau, Semporna, Kunak, Lahad Datu, Kinabatangan, Sandakan serta Beluran.

“Orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi,” katanya dalam kenyataan hari ini.

Menurut beliau, perintah itu diteruskan bagi memastikan kawasan perairan berkenaan tidak diceroboh pengganas yang mengancam keselamatan sekali gus menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZone.

“Maklumat mendedahkan, kumpulan yang menjalankan kegiatan penculikan untuk wang tebusan (KFR) dan kumpulan Abu Sayyaf, masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya.

Hazani berkata arahan itu akan memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Katanya, perintah itu juga memberi kuasa kepada semua ketua polis daerah di ESSZone mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung berkenaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Sebab Anda Susah Nak Tidur

Ada orang senang tidur di mana-mana saja, ada yang susah nak tidur walaupun satu malam.

Kajian mendapati 10 hingga 30 peratus daripada populasi mengalami gangguan tidur atau insomnia, manakala ada menyatakan 50 hingga 60 peratus.

Insomnia adalah gangguan secara berterusan dalam permulaan tidur, durasi tidur atau kualiti tidur.

Tanpa tidur yang cukup, anda akan berasa letih, terganggu dan tak dapat berfungsi dengan betul dalam tugas, bersosial dan susah lakukan aktiviti harian.

Tetapi artikel ini bukan nak menjelaskan Macam mana nak tidur dengan lena, sebaliknya ia menyenaraikan sebab-sebab anda susah nak tidur.

Menurut pembantu profesor perubatan di Sekolah Perubatan Harvard, Dr Suzanne Bertisch, lebih ramai orang dewasa yang lebih berusia mengalami gangguan tidur berbanding orang dewasa yang lebih muda.

Bagaimanapun, usia bukan satu-satunya sebab tidur anda tidak sempurna.Ada kalanya orang dewasa yang lebih tua bangun lebih awal daripada biasa, namun itu berkemungkinan disebabkan anjakan kepada ritma sirkadia atau ritma bangun-tidur yang disebabkan oleh faktor usia.

Jika 8 malam adalah permulaan waktu tidur, jadi waktu bangun adalah 4 pagi, kata Dr Bertisch.

Gaya hidup merupakan antara penyebab terbesar seseorang individu boleh mengalami gangguan tidur. Jadi ubahlah gaya hidup anda untuk dapat tidur dengan lebih lena.

Antara sebab yang boleh menyebabkan gangguan tidur ialah meminum alkohol empat jam sebelum tidur.

Sebab lain ialah makan empat jam sebelum tidur kerana perut yang penuh boleh menyebabkan simptom seperti pedih ulu hati. Minum banyak sangat kafein juga boleh menyebabkan tidur malam terganggu.

Perubatan untuk merawat kemurungan, tekanan darah tinggi, asma dan keradangan atau ubat selsema yang mempunyai alkohol atau kafein boleh ganggu tidur anda.

Dapatkan nasihat doktor mengenai ubat yang bakal di ambil, sama ada ia akan ada kesan sampingan seperti gangguan tidur dan sebagainya.Ada juga mereka yang terbiasa mengambil ubat untuk bantu tidur, tetapi kekerapan mengambil ubat boleh menyebabkan dos meningkat, sekali gus menyebabkan ketagihan dan tidak mampu tidur langsung jika tidak mengambil ubat itu.

Salah satu lagi faktor gangguan tidur adala masalah kesihatan yang sedia ada dialami oleh seseorang. Contoh seperti kemurungan yang terbukti menyebabkan insomnia bagi ramai pesakit.

Sleep apnea atau penyakit gangguan tidur merupakan keadaan kesihatan yang menyebabkan insomnia. Penyakit itu menyebabkan nafas terhenti selama beberapa saat ketika tidur, sekali gus menyebabkan seseorang itu berdengkur dan sering terbangun.

Selain itu, penyakit-penyakit seperti penyakit kelenjar bengkak yang menyebabkan anda sering ke tandas, atau penyakit neuropati yang menyebabkan tangan dan kaki kebas turut menyebabkan tidur terganggu.

Stres boleh menyebabkan pelbagai masalah, termasuk masalah untuk tidur.

Orang yang banyak kerja, sibuk dan mempunyai pelbagai isu dalam kehidupan boleh menyebabkan mindanya aktif memikirkan semua isu itu di waktu malam.

Kita perlu mencari ketenangan sebelum tidur dan cuba letakkan telefon bimbit dekat dengan anda semasa tidur.

Jauhi telefon pintar dua jam sebelum tidur dan gantikan dengan membaca buku, berbual dengan ahli keluarga dan hanya mendiamkan diri serta kosongkan minda sebelum tidur.


Asteroid Sebesar Burj Khalifa Rempuh Orbit Bumi Hujung Minggu Ini

WASHINGTON : Pentadbiran Aeronautik dan Angkasa Lepas Kebangsaan (NASA) meramal kan sebutir asteroid menyamai saiz bangunan tertinggi dunia, Burj Khalifa akan merempuh orbit Bumi minggu depan, lapor akhbar Daily Star.

Pusat Kajian Objek Hampir Bumi di bawah pengurusan NASA menyatakan, batu angkasa yang dianggarkan berukuran antara 370 meter hingga 820 meter itu dijangka melintasi Bumi pada 29 November ini.

“Asteroid itu dikenali dengan kod 153201 atau 2000 WO107. Ukuran panjangnya hampir menyamai pencakar langit Burj Khalifa setinggi 829.8 meter.

“NASA menjangkakan 2000 WO107 bergerak selaju 90,123 kilometer sejam semasa meluncur menghampiri Bumi,” kata pusat tersebut.

Orang ramai tidak dapat melihatnya menggunakan teleskop biasa dari Bumi. Asteroid itu akan membuat lintasan pada pukul 10.09 pagi waktu Greenwich.

2000 WO107 dikategorikan sebagai objek hampir dengan Bumi (NEO) kerana berada dalam lingkungan 1.3 batu astronomi dari Bumi.

“2000 WO107 dikesan mempunyai jarak 0.02876 batu astronomi dari Bumi.

“Ia kedengaran seperti sangat hampir, namun realitinya jarak itu bersamaan 4.3 juta kilometer dari Bumi,” katanya.

Batu gergasi tersebut turut dikelaskan sebagai asteroid Apollo yang mana ia akan bertembung dengan orbit Bumi ketika bergerak di angkasa.

Asteroid itu diramal tidak akan menghentam Bumi, namun berdasarkan Pelan Tindakan dan Strategi Kesiapsiagaan NASA, NEO yang mempunyai saiz 1 kilometer boleh mengakibatkan kemusnahan dahsyat.

Pakar-pakar astronomi mengesan hampir 2,000 asteroid, komet dan objek lain yang dikatakan menjadi ancaman kepada Bumi. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebar Sayap Ke Semenanjung Buka Peluang Dr M Sertai WARISAN, Kata Penganalisis

KOTA KINABALU: Penganalisis berkata, pengumuman Warisan melebarkan sayapnya ke Semenanjung dilihat sebagai cara untuk Dr Mahathir Mohamad mendapatkan platform politik, jika bekas perdana menteri itu gagal mendaftarkan parti barunya, Pejuang.

Awang Azman Pawi dari Universiti Malaya mendapati Pejuang sukar didaftarkan dan Mahathir mungkin memilih menyertai parti yang berpangkalan di Sabah itu.

Katanya, Presiden Warisan, Shafie Apdal mengkritik kepimpinan Pakatan Harapan gagal menetapkan hala tuju, tetapi hanya Mahathir yang dijunjung dan tidak dikritiknya.

“Ia boleh jadi batu loncatan kepada Warisan yang langsung tidak dikenali di Semenanjung, malah hanya dipimpin oleh orang Sabah saja.

“Ini juga dilihat sebagai langkah membuka peluang kepada Mahathir menyertai Warisan, jika Pejuang masih gagal didaftarkan sebagai parti,” katanya kepada FMT.

Sabtu lalu, Shafie dalam perhimpunan agung tahunan Warisan memberi amaran kepada PH akan kalah pada PRU15, jika barisan kepimpinannya dikekalkan.

Katanya, Warisan sebulat suara meluluskan usul melebarkan sayap ke Semenanjung, bermula dengan cawangan dan bahagian di Johor serta Selangor, yang mempunyai ramai orang Sabah.

Bagaimanapun, Awang Azman berkata, Warisan yang merupakan parti baru akan berdepan kesukaran bersaing dengan parti seperti PKR, Umno dan DAP di peringkat nasional kerana kepimpinannya belum terbukti lagi.

“Warisan sendiri gagal di Sabah, apabila kerajaan negeri yang dipimpin mereka tumbang, jawatan KM (ketua menteri) dipegang Shafie hilang dan banyak kerusi Warisan jatuh ke tangan GRS (Gabungan Rakyat Sabah) dan BN (Barisan Nasional).

“Jika Warisan tidak terus fokus di Sabah dan mahu kejar kuasa serta mencari pengaruh di Semenanjung, mereka perlu pastikan tidak berlaku situasi yang dikejar tak dapat, yang dikendong berciciran.

“Warisan masih dianggap parti negeri dan bukan nasional, langkah memasuki peringkat nasional sangat mencabar kerana PKR, UMNO dan DAP telah bertapak di Semenanjung sejak berpuluh tahun, sedangkan mereka baru berusia dua tahun.”

Beliau berkata, tindakan Warisan tidak menghadiri sesi undian peruntukan kementerian di peringkat jawatankuasa dianggap bertentangan pendirian PH.

Katanya, ia juga akan menyebabkan rakyat di Semenanjung lebih berhati-hati menerima kehadirannya yang tiada rekod pencapaian di Semenanjung.

“Di Semenanjung, taburan penduduk Sabah tidak berkelompok, jadi untuk harapkan mereka menjadi pengundi Warisan sangat sedikit jumlahnya dan tindakan politik parokial saja.

“Sepatutnya Shafie fokus kepada orang Melayu, Cina dan India di Semenanjung dan tidak hanya bercerita mengenai pengundi Sabah di Semenanjung yang sangat minima. Ini untuk elak politik parokial.

“Selain itu, struktur organisasi Warisan juga perlu diubah, iaitu sekurang-kurangnya 50% pimpinan parti daripada Semenanjung dan jika ini dilakukan, ia berpeluang untuk pemimpin Pejuang berada dalam struktur politik baru ini.”

Sementara itu, Lee Kuok Tiung dari Universiti Malaysia Sabah berkata, identiti Warisan bakal terkesan, jika parti itu melebarkan sayapnya ke Semenanjung.

Katanya, Warisan terkenal sebagai sebuah parti tempatan Sabah seperti dilaungkan pada pilihan raya umum ke-14 (PRU14) dan pilihan raya negeri lalu.

“Langkah ini (melebarkan sayap ke Semenanjung) akan mengubah identiti Warisan sebagai sebuah parti tempatan Sabah yang dilaung-laungkan mereka selama ini.

“Sejak penubuhannya, identiti sebagai parti tempatan itu menjadi kekuatan Warisan sehinggakan DAP pada PRN lalu sanggup menggunakan logo Warisan untuk mendapatkan sokongan.”

Bagaimanapun, katanya, cadangan Warisan itu perlu disambut baik kerana Parti Solidariti Tanah Airku (STAR) yang dipimpin Jeffrey Kitingan turut membuat langkah sama baru-baru ini.

“Kita sedia maklum baru-baru ini STAR pun melebarkan sayap mereka ke Semenanjung dengan pelantikan Iskandar Abdul Malik sebagai pengerusi parti itu di Semenanjung.

“Jadi, kita perlu menerima baik langkah Warisan kerana tidak adil pandangan daripada sesetengah pihak yang menerima baik langkah STAR, tetapi memandang serong langkah sama daripada Warisan.

“Cuma mungkin yang perlu diperjelaskan apakah langkah Warisan ini untuk memberi ruang atau peluang kepada rakyat Sabah yang berada di Semenanjung menyertai parti itu atau mempunyai matlamat lain?” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SMK Tawau Mewakili Sabah Ke Pertandingan Forum Remaja Kebangsaan

Kota Kinabalu: Sekolah Menengah Kebangsaan (SMK) Tawau dinobat johan Pertandingan Forum Remaja Peringkat Negeri seterusnya mewakili Sabah ke peringkat kebangsaan pada 24 hingga 26 Julai nanti.

Mereka membawa balik hadiah berupa Piala Pusingan Ketua Menteri, piala iringan, wang tunai RM150 setiap seorang, buku terbitan Dewan Bahasa dan Pustaka (DBP) serta sijil.

Memilih tajuk forum ‘Penderaan Kanak-kanak Di mana Noktahnya’ menerusi persembahan bersahaja dan interaksi aktif dengan audiens, melayakkan mereka ke peringkat kebangsaan yang akan berlangsung di DBP Kuala Lumpur.

Sementara itu, dua peserta SMK Tawau iaitu Siti Rahmah Bagis dan Mohammad Noor Aiman Hassanuddin masing-masing dianugerahkan Ahli Panel Forum Terbaik dan Pengerusi Terbaik.

Naib johan pula dimenangi Kolej Tingkatan Enam Datuk Pangiran Galpam, Sandakan dengan hadiah piala iringan, wang tunai RM130 setiap peserta, buku terbitan DBP dan sijil.

Sementara, SMK Agaseh Lahad Datu yang mendapat tempat ketiga juga menerima piala iringan, wang tunai RM110 setiap peserta, buku terbitan DBP dan sijil.

Majlis penyampaian hadiah disempurnakan oleh Pembantu Menteri Pelajaran dan Inovasi Mohammad Mohamarin sempena Pertandingan Koakademik Bahasa Melayu DBP-KPM 2019 Peringkat Sabah (Forum Remaja, Sahibba, Deklamasi Sajak dan Penyampaian Syair) di Kampus Institut Tadbiran Awam Negara (Intan Sabah), pada Khamis.

Ketika berucap merasmikan majlis, Mohammad yang mewakili Menteri Menteri Pelajaran dan Inovasi Datuk Dr Yusof Yacob berkata, pertandingan sedemikian menunjukkan iltizam semua pihak untuk bersama-sama memperkasa dan memartabatkan bahasa kebangsaan selaras dengan kehendak Perlembagaan Persekutuan.

“Ini memberikan kesedaran kepada anak bangsa bahawa bahasa kebangsaan sangat penting dalam pembinaan sebuah negara bangsa.

“Malah, kita juga mengharapkan penglibatan para pelajar pelbagai kaum dalam aktiviti seperti ini kerana kita percaya para pelajar bukan Melayu juga mahu bersama-sama memperkasakan bahasa dan sastera kebangsaan kita,” katanya pada majlis itu yang turut dihadiri Pengarah DBP Cawangan Sabah Aminah Awang Besar.

Tambahnya, kerjasama dan sokongan pelbagai pihak yang menjayakan pertandingan berkenaan adalah antara bukti usaha untuk memperkukuh kecintaan dan kemegahan terhadap bahasa kebangsaan. – Utusan Borneo


Culik Lahad Datu: Keluarga Belum Terima Panggilan Telefon

SANDAKAN: Keluarga mangsa penculikan terbaharu di perairan timur Sabah berharap ketiga-tiga nelayan dalam insiden terbabit dibebaskan kumpulan penculik dengan selamat.

Ketiga-tiga nelayan warga Indonesia, Maharudin Lunani, 48, dan anaknya, Muhammad Farhan, 27, serta anak buahnya, Samiun Maneu, 27, disyaki diculik sekumpulan tujuh lelaki bersenjata menggunakan bot pam ketika menangkap udang di perairan Tambisan, Lahad Datu, Isnin lalu.

Adik Samiun, Masiudin, berkata ketiga-tiga mereka baru berlayar dari Sandakan ke kawasan itu untuk menangkap udang sebelum diculik pada hari yang sama.

Setakat ini, katanya, mereka belum menerima sebarang panggilan daripada pihak penculik untuk meminta wang tebusan.

“Tiada panggilan daripada sana (kumpulan penculik). Kami harap mereka dibebaskan dengan selamat.

“Samiun ada seorang anak lelaki baru berumur enam tahun dan sekarang berada di bawah jagaan saya. Sampai sekarang dia belum tahu bapanya diculik,” katanya ketika dihubungi BH di sini, hari ini.

Masiudin yang bekerja sebagai nelayan di bawah syarikat kapal nelayan yang sama mendakwa kejadian penculikan menjadi ketakutan mereka selama ini, namun tiada pilihan selain bekerja sebagai nelayan di negeri ini.

Katanya, kebimbangan mereka semakin meningkat dengan kejadian nelayan, Jari Abdullah yang mati ditembak kumpulan Abu Sayyaf di selatan Filipina pada April lalu.

“Arwah Jari adalah sepupu kami dan kami bekerja di bawah satu syarikat. Apabila kejadian itu berlaku, kami semua rasa semakin takut, namun tiada pilihan untuk bekerja di tempat lain,” katanya.

Semalam, Komander Kawasan Keselamatan Khas Pantai Timur Sabah (ESSCOM), Datuk Hazani Ghazali mengesahkan pasukan keselamatan sudah mengenal pasti kumpulan culik untuk mendapatkan wang tebusan (KFR) yang menculik ketiga-tiga mangsa dan membawa lari ke perairan Pulau Tawi-Tawi, selatan Filipina.


Guna kayu ‘tutup’ mangsa

KETIKA bantuan barangan asas seperti makanan dan pakaian dijangka tiba dalam masa terdekat, penduduk di Palu dan Donggala, Sulawesi merayu badan kemanusiaan menyumbangkan plastik untuk membungkus mayat.

Seorang penduduk, Iswan Kurnia Hassan dari Palu, berkata, rata-rata mereka yang terselamat terpaksa menggunakan kain sarung sama ada yang masih elok ataupun ditemui di dalam timbunan runtuhan.

Katanya, pada awalnya, mereka hanya memikirkan soal makanan dan air bersih, tetapi selepas empat hari, pasukan penyelamat dan sukarelawan terdiri daripada penduduk setempat berdepan kekurangan plastik untuk membungkus ratusan mayat mangsa.

“Ketika ini, memang kami memerlukan barangan asas, tetapi kami juga perlukan plastik untuk membungkus mayat yang banyak.

“Selepas ini dijangka ramai lagi ditemui kerana petugas mula sampai dari beberapa negara. Ada mayat yang terpaksa diletakkan di kawasan lapang dan ditutup dengan kayu sementara menunggu untuk dibungkus,” katanya yang menghubungi Pengarah I-Reach Majlis Perundingan Pertubuhan Islam Malaysia (MAPIM), Johan Ariff Ismail.

Sementara itu, Johan berkata, pasukan pertama MAPIM sudah berada di Makasar sejak dua hari lalu dan mengadakan perbincangan bersama rakan gabungan di Palu untuk menyelaras tugasan sukarelawan di kawasan bencana.

Katanya, kos beg jenazah yang paling murah boleh didapati ialah pada harga RM60 setiap satu dan ia sangat agak terhad di sekitar Palu ketika ini.

“Berdasarkan perbincangan, kami akan pecahkan tugas kepada pasukan mencari dan menyelamat (SAR) di kawasan runtuhan manakala satu lagi pasukan akan menguruskan bantuan kepada penduduk yang selamat.

“Bagi penduduk yang kehilangan tempat tinggal, kami kita juga akan menyediakan khemah yang bersesuaian kerana pada waktu ini mereka masih lagi trauma dengan apa yang berlaku,” katanya.

Sehubungan itu, dia merayu orang ramai menghulurkan sumbangan dan untuk maklumat lanjut boleh layari Facebook MAPIM.


Manifesto USNO Janji Kahwin Kali Pertama Dapat RM1,000

KOTA KINABALU, 16 Sept: Keluarga pengasas Pertubuhan Kebangsaan Sabah Bersatu (USNO) Allahyarham Tun Datu Mustapha Datu Harun seharusnya berterima kasih kepada pemimpin dan ahli baharu parti kerana meneruskan semangat perjuangan tokoh politik itu sehingga ke hari ini.

Ketua Umum USNO Tan Sri Pandikar Amin Mulia berkata apa yang dilakukan pemimpin dan ahli parti itu ketika ini ialah untuk mengingatkan rakyat Sabah mengenai perjuangan Tun Datu Mustapha dahulu dalam memperjuang kepentingan penduduk negeri itu.

“Kami bukan mengaibkan… Kami tidak mengutuk… (sebaliknya) kami mengangkat (perjuangan Tun Datu Mustapha). Seharusnya keluarga Allahyarham berterima kasih kepada USNO kerana kami mengingatkan rakyat Sabah tentang perjuangan mereka dahulu.

“Seharusnya keluarga Tun Datu Mustapha termasuk (Datuk) Amir Kahar mesti masuk dalam USNO,” katanya kepada pemberita selepas melancarkan manifesto parti itu yang merangkumi lima rundingan dan lapan tawaran baharu di sini hari ini.

Beliau berkata demikian ketika diminta mengulas kenyataan anak lelaki Tun Datu Mustapha iaitu Amir Kahar yang meminta barisan kepimpinan USNO baharu, terutama yang bertanding pada Pilihan Raya Negeri (PRN) Sabah kali ini, memohon maaf kerana menggunakan nama serta legasi ayahnya.

Amir Kahar, yang bertanding sebagai calon bebas di Dewan Undangan Negeri (DUN) Banggi, berkata keluarganya tidak mahu gambar Tun Datu Mustapha digunakan demi kepentingan politik USNO.

Mengulas lanjut, Pandikar Amin berkata gambar Tun Datu Mustapha adalah hak awam yang turut terdapat dalam arkib.

USNO ditubuhkan pada 1961 oleh Tun Datu Mustapha, yang juga digelar ‘Bapa Kemerdekaan Sabah.’

Pandikar Amin berkata USNO tidak menjalin sebarang kerjasama mahupun pakatan dengan Parti Keadilan Rakyat (PKR) dalam PRN Sabah.

Bekas Speaker Dewan Rakyat itu berkata demikian ketika disoal adakah benar PKR membuat rundingan dengan USNO untuk bertanding dan merosakkan undi Parti Warisan Sabah (Warisan) sebagai ‘balasan balik’ kerana PKR hanya diberikan tujuh kerusi pada pilihan raya tersebut.

Katanya perkara itu tidak berlaku kerana USNO turut meletakkan calon di kawasan yang ditandingi PKR seperti DUN Tempasuk, Karambunai dan Darau.

Seramai 47 calon USNO akan bertanding merebut kerusi DUN pada PRN kali ini.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tahanan Lokap IPD Semporna Positif COVID-19

SEMPORNA, 22 Ogos: Seorang wanita yang ditahan di lokap Ibu Pejabat Polis Daerah (IPD) Semporna di sini, membabitkan kesalahan di bawah Seksyen 26J Akta Antipemerdagangan Orang dan Antipenyeludupan Migran (Atipsom) 2007, didapati positif COVID-19 semalam.

Warga Filipina berusia 29 tahun itu, yang ditahan di perairan Semporna pada 16 Ogos, menerima  keputusan itu semalam, selepas lima hari menjalani saringan di Klinik Kesihatan Semporna.

Pesuruhjaya Polis Sabah Datuk Hazani Ghazali ketika dihubungi mengesahkan kes berkenaan.

Menurutnya, IPD Semporna serta pihak Kementerian Kesihatan Malaysia (KKM) sedang mengambil tindakan sewajarnya bagi mengelakkan penularan kes itu.

Difahamkan KKM selesai menjalankan proses nyah cemar di seluruh kawasan Ibu Pejabat Polis Daerah (IPD) Semporna terutamanya lokap yang menempatkan suspek wanita itu.

Dianggarkan lebih 100 individu termasuk tahanan lokap, pegawai dan anggota polis yang dipercayai menjadi kontak rapat wanita berkenaan perlu menjalani ujian saringan COVID-19.

Pada 16 Ogos lepas, PGA Batalion 14 (Kompeni B) menahan 10 individu disyaki terlibat dalam aktiviti penyeludupan migran masuk ke perairan Semporna dari Filipina menggunakan sebuah bot. Sehari selepas itu kesemua tangkapan dibawa ke Klinik Kesihatan Semporna untuk menjalani saringan COVID-19.- BERNAMA


Penumpang Bot, Jemaah Solat Jumaat Labuan Diminta Buat Saringan COVID-19

LABUAN: Pengunjung dua tapak jualan pakaian terpakai (bundle), penumpang bot laju Menumbok-Labuan dan sekumpulan jemaah solat Jumaat di Labuan, diminta menjalani saringan COVID-19 kerana individu yang didapati positif jangkitan virus itu, pernah berada di lokasi terbabit.

Pengarah Jabatan Kesihatan Labuan, Dr Ismuni Bohari, berkata tapak jualan pakaian terpakai yang dimaksudkan ialah Tapak Pesta Bundle Ujana Kewangan di antara 17 sehingga 21 September dan Tapak Pesta Bundle bersebelahan Hotel Dorsett Grand Labuan antara 23 hingga 26 September perlu menjalani saringan COVID-19 serta merta selepas seorang penjual di sana didapati positif jangkitan.

“Turut diminta menjalani saringan dengan segera ialah penumpang bot laju Menumbok- Labuan dan individu yang berada di ruang menunggu Terminal Jeti Menumbok pada 22 September.

“Selain itu, mereka yang menunaikan solat Jumaat di Surau Nurul Islam Bandar Labuan (Masjid India) pada 25 September juga perlu menjalani saringan kerana seorang individu dijangkiti berada di tempat berkenaan,” katanya.

Dr Ismuni berkata, pengumuman memanggil individu yang pernah berada di tempat berkenaan menjalani saringan COVID-19 sudah dikongsi dengan meluas dalam kalangan masyarakat Labuan dan kumpulan WhatsApp agensi kerajaan dan platform media sosial lain.

“Memandangkan kami mempunyai pesakit dari tapak jualan bundle dan seorang lagi pergi terminal jeti dan surau, kami mengingatkan mereka yang pernah berada di sana menjalani saringan COVID-19 dengan kadar segera,” katanya.

Labuan mencatatkan satu kes baharu pada Jumaat lalu, menjadikan jumlah kes di pulau bebas cukai itu kepada 29 dengan sifar kematian.

Ismuni juga menggesa mereka yang diperintahkan menjalani kuarantin selama 14 hari di rumah supaya mematuhi sepenuhnya arahan itu dan mengamalkan penjarakan fizikal dengan anggota keluarga termasuk duduk di bilik berasingan dan tidak menggunakan bilik air yang dikongsi dengan yang lain.

Beliau juga mendedahkan lebih daripada 8,000 sampel yang diambil sejak Sabtu lepas untuk saringan COVID-19, kebanyakannya daripada mereka yang baharu kembali dari Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota tentera ditahan disyaki rogol kekasih

LAHAD DATU: Seorang anggota tentera ditahan selepas disyaki merogol kekasihnya di sebuah hotel di Bandar Lahad Datu, baru-baru ini.

Suspek berusia 24 tahun terbabit ditahan di Ibu Pejabat Polis Daerah (IPD) Lahad Datu jam 9 malam tadi, selepas mangsa yang berusia 21 tahun membuat laporan polis berhubung kejadian itu.

Ketua Polis Daerah Lahad Datu, Asisten Komisioner Nasri Mansor berkata, sebelum kejadian pada 18 Disember lalu, wanita berkenaan yang bekerja di sebuah pusat beli-belah di Kota Kinabalu dihubungi oleh suspek yang mengajak untuk berjumpa.

“Lelaki berkenaan kemudian membawa mangsa ke Terminal Bas Inanam di Kota Kinabalu lalu membeli tiket bas ekspres ke Lahad Datu, namun mangsa merayu untuk dilepaskan tidak diendahkan

“Suspek sebaliknya menampar muka serta menumbuk perut mangsa dan sepanjang perjalanan ke Lahad Datu, suspek dilaporkan mengugut akan memukul mangsa jika menangis,” katanya ketika dihubungi, hari ini.

Nasri berkata, apabila sampai di Lahad Datu wanita itu dibawa ke sebuah hotel dan dipaksa untuk melakukan hubungan seks, selain suspek memukul mangsa di bahagian tangan, perut dan paha.

Katanya, mangsa dilepaskan pada keesokan hari di sebuah pusat beli-belah di Sandakan dan diambil oleh sepupunya sebelum membuat laporan polis.

“Mangsa seterusnya dirujuk di hospital untuk mendapatkan rawatan dan doktor mengesahkan terdapat kesan koyakan baharu dan kesan lebam di tangan kiri serta kaki.

“Hasil siasatan awal mendapati, mangsa dan suspek adalah pasangan kekasih dan baru menjalinkan hubungan sejak empat bulan lalu,” katanya sambil menambah kes disiasat mengikut Seksyen 376 Kanun Keseksaan kerana merogol. – Berita Harian


‘Bonda Saya Sudah Tiada’ – Najib Razak

KUALA LUMPUR: Tun Rahah Mohamad Noah yang juga balu kepada bekas Perdana Menteri Kedua, Tun Abdul Razak Hussein, meninggal dunia petang ini.

Ibu kepada bekas perdana menteri, Datuk Seri Najib Razak, itu meninggal dunia ketika dalam rawatan di Hospital Prince Court di sini.

Kematian Tun Rahah, 87, dikongsikan Najib menerusi akuan media sosial, Facebook dan Twitter peribadinya.

“Kami sekeluarga di hospital. Kesedihan dan air mata mengalir. Tiada kata-kata untuk kehilangan ini,” ungkapnya menerusi status yang dimuat naik.

Tun Rahah mendirikan rumah tangga dengan Tun Abdul Razak pada usia 19 tahun pada 4 September 1952, sebaik tamat persekolahan di Sekolah Convent of the Holy Infant Jesus, Johor Bahru, Johor.

Ketika itu, Tun Abdul Razak berusia 30 tahun dan berkhidmat sebagai Setiausaha Kerajaan Negeri Pahang.

Hasil perkahwinan itu, pasangan itu dikurniakan lima putera iaitu Datuk Seri Mohd Najib, Datuk Ahmad Johari, Datuk Mohamed Nizam, Datuk Seri Mohd Nazir dan Datuk Mohamed Nazim.

Walaupun Tun Abdul Razak digelar sebagai Bapa Pembangunan Negara, namun Tun Rahah dikenali dengan keperibadiannya yang tidak menonjol dan pendiam.

Namun, sifatnya serba sederhana itu banyak membantu meningkatkan populariti Tun Abdul Razak sebagai seorang pemimpin negara yang disegani.

Tun Rahah yang juga anak bongsu kepada empat adik beradik dalam keluarganya, dilahirkan di Muar, Johor pada 11 Jun 1933.

Bapanya, Mohamad Noah Omar adalah bekas majistret yang pernah menjadi Ahli Parlimen bagi kawasan Johor Bahru Timur, yang turut dilantik sebagai Speaker Dewan Rakyat yang pertama.

Kakak Tun Rahah iaitu Tun Suhailah berkahwin dengan Perdana Menteri Ketiga, Tun Hussein Onn. Tun Suhailah meninggal dunia pada 2014.

Selepas Tun Abdul Razak meninggal dunia pada 14 Januari 1976, Tun Rahah memikul tugas berat apabila semua anak-anaknya masih menuntut di universiti.

Ketika Tun Razak memimpin negara dan mengetuai UMNO, Tun Rahah bergiat aktif dalam pergerakan kaum ibu UMNO dan menjadi pengasas Pergerakan Wanita UMNO Petaling Jaya.

Tun Rahah juga pernah dilantik sebagai penaung pertama Persatuan Tindakan Wanita Islam (PERTIWI) pada 1972 hingga 1977.

Beliau turut pernah dilantik sebagai Yang Dipertua Persatuan Pandu Puteri Malaysia dan Canselor Universiti Tunku Abdul Rahman (UNITAR) dan dianugerahkan Ijazah Doktor Kehormat Falsafah Pendidikan oleh Universiti Utara Malaysia (UUM) pada Istiadat Konvokesyen Kali ke-22 universiti itu.. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jeffrey Kitingan Kekuatan STAR Hadapi PRN

KOTA KINABALU: Ketua Penerangan STAR Jeffrey Kumin berkata, antara kekuatan parti itu bagi menghadapi Pilihan Raya Negeri (PRN) adalah faktor presidennya, Jeffrey Kitingan.

Katanya, Jeffrey selama ini sangat konsisten dalam memperjuangkan hak rakyat negeri ini termasuk berhubung isu Perjanjian Malaysia 1963 (MA63).

“Kekuatan parti STAR ini memanglah pusat dia iaitu daripada presiden kami sendiri, Jeffrey Kitingan kerana dia punya perjuangan konsisten sejak 1985 hingga hari ini.

“Beliau dilihat begitu bersungguh-sungguh dalam memperjuangkan hak Sabah terutama Perjanjian Malaysia 1963,” katanya hari ini.

Jeffrey berkata, dengan komitmen presiden parti itu yang sentiasa konsisten, ia dilihat sebagai mekanisme untuk terus memperjuangkan isu setempat, walaupun parti itu kini berada dalam komponen Perikatan Nasional (PN), berbanding ketika menjadi pembangkang suatu ketika dulu.

“Selain itu, kenapa parti ini semakin diterima dan semakin disokong adalah kerana perjuangan itu sendiri, yang pertama kerana Jeffrey sebagai ikon dalam parti ini.

“Kedua kerana perjuangan dia tidak ada perubahan, biarpun kita sebahagian daripada PN, perjuangan kita tetap sama iaitu mahu mengembalikan hak dalam MA63,” katanya.

Terdahulu, beliau berkata parti itu yakin dapat memenangi hati rakyat dengan ideologi perjuangan hak sejagat menjelang PRN.

Katanya, walaupun persiapan PRN kini dibayangi senario semasa dan keputusan mahkamah mengenai pembubaran Dewan Undangan Negeri (DUN) pada 17 Ogos ini, ia tidak akan merencatkan persediaan mereka.

“Parti STAR sebenarnya sudah bersiap sedia sejak selepas Pilihan Raya Umum ke-14 (PRU14) lagi.

“Selepas PRU14, keahlian parti sudah berkembang dan hampir mencapai 300,000 keahlian selain memiliki kira-kira 50 bahagian di seluruh Sabah,” katanya.

Pada PRU14, parti itu bertanding di 20 kerusi DUN dan 6 Parlimen.

Daripada jumlah itu, STAR berjaya memenangi 1 kerusi Parlimen dan 2 DUN.

STAR juga mendapat tambahan 1 kerusi DUN selepas bekas wakil rakyat BN di Sook, Ellron Angin menyertai mereka pada 2018.- FMT


Suspek Curi Kabel Ditahan, Selesai 8 Kes Curi

SANDAKAN: Polis berjaya menyelesaikan lapan kes curi selepas tertangkapnya seorang lelaki yang mempunyai rekod jenayah lampau di Taman Mesra Batu 4, Sandakan pada malam Sabtu.

Ketua Polis Daerah Asisten Komisioner (ACP) Mohd Azhar Hamin berkata suspek berumur 34 tahun ditahan oleh sepasukan polis Bahagian Siasatan Jenayah Sandakan, kira-kira jam 8.30 malam Sabtu.

“Suspek yang ditahan di rumahnya disyaki terbabit dengan kes curi kabel dan kedai perabot di Taman Nasalim sehari sebelum ditahan,” katanya.

Beliau berkata beberapa gelung kabel disyaki hasil kegiatan curi, telah ditemukan di rumah suspek kemudiannya dirampas oleh pihak polis.

“Semakan rekod jenayah lampau mendapati suspek pernah ditahan sebanyak dua kali kerana terlibat kes dadah,” katanya.

Beliau berkata suspek juga turut didapati positif dadah semasa ujian air kencing dijalankan terhadapnya.

“Suspek kini direman dan siasatan kes mengikut Seksyen 431A Kanun Keseksaan dan Seksyen 15(1)(a) Akta Dadah Berbahaya 1952.

“Pihak polis percaya dengan penangkapan suspek ini telah dapat menyelesaikan sekurang-kurangnya lapan kes yang sama sebelum ini,” katanya.


Jangan cemar industri pelancongan Sabah: Christina

KOTA KINABALU: Kerajaan akan mengambil tindakan dan penyelesaian konkrit berhubung dakwaan beberapa pelancong mengenai tingkah laku kurang senonoh yang dilakukan oleh penyelam (dive master) terhadap mereka sebelum ini.

Timbalan Ketua Menteri merangkap Menteri Pelancongan, Kebudayaan dan Alam Sekitar, Datuk Christina Liew berkata sudah tiba masanya tindakan itu dilakukan demi menjaga nama baik industri pelancongan di negeri itu.

“Sekarang adalah masanya untuk kita mengambil tindakan, saya tidak boleh membenarkan perkara ini berulang sehingga memburukkan industri pelancongan kita nanti.

“Sebaik sahaja kita dapat mengenal pasti identiti mereka (pelaku), kita akan berhubung dengan syarikat mereka dan mungkin lesen menyelam mereka boleh dibatalkan jika didapati dakwaan gangguan seksual terhadap pelancong itu benar,” katanya di sini hari ini.

Beliau berkata demikian kepada pemberita dalam majlis Berbuka Puasa Menteri Pelancongan, Kebudayaan dan Alam Sekitar Bersama Jabatan dan Agensi di bawah kementerian tersebut di Magellan Sutera Kota Kinabalu.

Terdahulu beliau ditanya apakah langkah kementeriannya dalam menangani isu segelintir dive master yang  didakwa melakukan gangguan seksual terhadap pelancong wanita dan terbaharu tindakan mengangkat terumbu karang dari dasar laut.

“Saya terkejut apabila diberitahu bahawa sebanyak 80 kes gangguan seksual didakwa berlaku tetapi dilaporkan hanya lapan kes.

“Tiada siapa yang boleh mengesahkan angka ini, tetapi saya menggalakkan orang ramai yang telah mengalaminya supaya tampil dan membuat laporan polis,” jelasnya.

Mengenai isu Tam, iaitu badak sumbu Sumatera jantan yang dalam keadaan tidak sihat, Christina berkata pihaknya akan mengadakan lawatan ke Indonesia pada Jun atau Julai ini bagi mendapatkan bantuan pihak hidupan liar negara itu.

“Diharapkan kita boleh mencapai persetujuan dengan pihak hidupan liar Indonesia kerana ini adalah dua badak sumbu Borneo terakhir yang kita ada.

“Perkara ini saya telah sebutkan semasa Dewan Undangan Negeri yang lalu bahawa keadaan Tam semakin teruk. Kita memang memantau perkembangan Tam dan saya sendiri mendapat laporan setiap hari daripada pengarah hidupan liar negeri,” katanya. – SabahNewsToday


RM5 Juta Baik Pulih Segera Jalan Kota Kinabalu-Sandakan – Arthur

SANDAKAN : Sebanyak RM5 juta telah diluluskan Kementerian Kerja Raya untuk menjalankan kerja pembaikan segera di lima lokasi di Jalan Kota Kinabalu-Sandakan dalam Daerah Telupid, kata Timbalan Menterinya Datuk Arthur Kurup.

Beliau berkata pembaikan jalan rosak itu melibatkan Seksyen 173-174, 174-175, 175-170, 176-177 dan 143-144 Jalan Persekutuan tersebut, meliputi kerja-kerja penurapan yang dijangka siap menjelang akhir bulan depan.

Katanya kerja-kerja pembaikan itu hanya penyelesaian jangka pendek bagi mengatasi kesulitan pengguna jalan berkenaan yang menimbulkan rungutan ramai sehingga mendapat jolokan “jalan di bulan”  kerana keadaan permukaan jalan yang berlubang-lubang.

“Selain itu pakej kerja 28, 29 dan 30 di bawah Projek Pembinaan Lebuhraya Pan Borneo di laluan Batu 32, Sandakan hingga Sungai Baoto turut melibatkan penyelesaian jangka masa pendek dengan kerja pembaikan jalan segera menggunakan peruntukan dianggarkan RM5.5 juta.

Kerja pembaikan telah bermula pada awal bulan ini dan lokasi yang kritikal akan dibaiki terlebih dahulu dan djangka siap dalam tempoh dua bulan,” katanya kepada pemberita selepas mempengerusikan Mesyuarat Pasukan Petugas Khas Jalan Telupid-Sandakan dekat sini hari ini.

Telupid terletak 203 kilometer dari arah timur Kota Kinabalu dan dikenali sebagai kawasan bersejarah antaranya tragedi Kawad Maut Sandakan ketika Perang Dunia Kedua tahun 1940-an.

Arthur berkata kaedah penyelesaian jangka masa sederhana turut membincangkan pelan pengurusan trafik di tapak projek secara berkala untuk memastikan kontraktor sentiasa mematuhi aspek keselamatan jalan saya semasa pembinaan.

“Had laju ketika pembinaan Lebuhraya Pan Borneo akan dikaji semula, iaitu mengurangkan had laju 90km sejam kepada 40km sejam untuk mengurangkan lagi risiko kemalangan pengguna jalan raya,” katanya.

Beliau berkata pembinaan Lebuhraya Pan Borneo secara keseluruhannya merupakan penyelesaian jangka masa panjang dilaksanakan kerajaan bagi menyediakan kemudahan infrastruktur selamat dan selesa di Sabah.

“Inisiatif lain turut diambil kerajaan termasuk memastikan Jalan Persekutuan berada dalam keadaan baik dan diselenggara mengikut tatacara dan piawaian ditetapkan.

Usaha ini mencerminkan komitmen Kerajaan Persekutuan dalam membangunkan rangkaian infrastruktur jalan raya yang terancang, sistematik dan efisien buat Keluarga Malaysia di Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: Kaunter KWSP Dibuka Untuk Janji Temu Sahaja

KUALA LUMPUR: Dalam pelaksanaan Perintah Kawalan Pergerakan (PKP), Kumpulan Wang Simpanan Pekerja (KWSP) mengumumkan semua pejabat dan kaunternya di negeri-negeri yang melaksanakan PKP dan PKP Bersyarat (PKPB) akan dibuka untuk janji temu sahaja.

Dalam kenyataan hari ini, katanya janji temu boleh dibuat melalui Janji Temu Online.

Semalam, Perdana Menteri Tan Sri Muhyiddin Yassin mengumumkan PKP dikuatkuasakan di Selangor, Pulau Pinang, Melaka, Johor, Sabah dan Wilayah Persekutuan (Kuala Lumpur, Putrajaya dan Labuan) dari 13-26 Jan, 2021.

Dalam tempoh sama, PKPB akan dikuatkuasakan di Pahang, Perak, Negeri Sembilan, Kedah, Terengganu dan Kelantan manakala PKP Pemulihan (PKPP) dikuatkuasakan di Perlis dan Sarawak.

“Semua kios KWSP akan beroperasi pada 8.30 pagi hingga 4.30 petang pada hari bekerja tertakluk kepada SOP yang ditetapkan,” katanya.

Bagi urusan berkaitan i-Sinar, ahli boleh melayari i-Sinar Online bagi permohonan Kategori 1 dan Kategori 2, semakan status permohonan, soalan lazim serta panduan pengguna atau menghubungi talian hotline i-Sinar di talian 03–8922 4848 bagi pertanyaan umum.

Bagi urusan lain, ahli boleh menjadualkan janji temu di mana-mana pejabat dan kaunter KWSP melalui Janji Temu Online.

“Tarikh pembayaran caruman wajib KWSP kekal pada setiap 15 haribulan. Majikan boleh membuat bayaran caruman melalui portal i-Akaun (Majikan) dalam laman web KWSP, perbankan Internet atau di kaunter ejen bank yang dilantik,” katanya.

Menurut KWSP, ketika negara memasuki fasa baharu kawalan pergerakan untuk mengawal penularan COVID-19 yang kian serius, ahli digalakkan untuk berurusan secara dalam talian melalui i-Akaun untuk perkhidmatan tertentu agar mengurangkan keperluan untuk hadir di cawangan, sekali gus mengurangkan risiko jangkitan.

“Jika ada keperluan untuk hadir di cawangan, KWSP memohon kerjasama semua pengunjung untuk mematuhi SOP yang ditetapkan seperti menjalani pemeriksaan suhu, mendaftar masuk melalui aplikasi MySejahtera sebelum memasuki premis dan mematuhi langkah-langkah penjarakan fizikal yang ditetapkan pada setiap masa ketika berada di dalam premis KWSP.

“Sebarang perubahan terhadap operasi KWSP akan dimaklumkan kelak,” katanya.

Maklumat lanjut, ahli boleh menghubungi Pusat Pengurusan Perhubungan KWSP di 03-8922 6000 atau melayari laman web KWSP. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UPKO yakin Kadazandusun, Sungai memihak kepada DAP

SANDAKAN: Pertubuhan Pasok Momogun Kadazandusun Murut Bersatu (UPKO) yakin pengundi Kadazandusun dan Sungai serta etnik Bumiputera lain di sini akan memberikan sokongan kepada DAP pada Pilihan Raya Kecil (PRK), Sabtu ini.

Naib Presiden UPKO, Datuk Ewon Benedick, berkata keyakinan itu berdasarkan sokongan padu yang diberikan oleh masyarakat pelbagai kaum termasuk Cina dan etnik Bumiputera termasuk Kadazandusun dan Sungai terhadap calon DAP, Vivian Wong Shir Yee.

“Selepas beberapa hari berada di Sandakan untuk membuat tinjauan dan perkongsian maklumat dengan rakan di sini, saya amat yakin sokongan masyarakat Sandakan berpihak kepada calon DAP, Shir Yee pada PRK Parlimen Sandakan11 Mei ini.

“Sehubungan itu, saya merayu semua pengundi di Sandakan khususnya Bumiputera dalam kalangan masyarakat Kadazandusun, Sungai dan suku etnik anak negeri yang lain supaya memberikan sokongan kepada Shir Yee,” katanya dalam kenyataan hari ini.

Malam tadi UPKO menganjurkan ceramah perdana sempena PRK berkenaan, di sini yang turut dihadiri presidennya yang juga Timbalan Ketua Menteri, Datuk Seri Madius Tangau; Naib Presiden UPKO, Datuk Abidin Madingkir dan Datuk Limus Jury.

Ewon yang juga Menteri Pembangunan Luar Bandar negeri, berkata pengundi Sandakan perlu memberi peluang kepada Shir Yee untuk meneruskan perjuangan wakil rakyat sebelum ini demi kebaikan rakyat Sandakan.

“Walaupun dari segi usia, Shir Yee adalah yang paling muda di antara calon yang bertanding namun bagi saya usia muda tidak semestinya tidak boleh bekerja, sebaliknya cabaran itu akan menjadikan kita lebih bermotivasi dan memberikan perkhidmatan terbaik,” katanya.

Beliau berkata, bapa Shir Yee, mendiang Datuk Stephen Wong Tien Fatt, ketika menjadi Ahli Parlimen dan jemaah Kabinet negeri banyak menyuarakan keperluan pembangunan dan masalah yang dhadapi rakyat di kawasan ini.

“Mendiang Stephen Wong amat konsisten, misalnya dalam setiap mesyuarat Kabinet, beliau menyuarakan masalah yang memerlukan keputusan Kabinet seperti pembesaran Lapangan Terbang Sandakan dan keperluan untuk menarik pelaburan dan industri di daerah ini.

“Saya tahu kepemimpinan dan perjuangan mendiang akan diteruskan oleh Shir Yee kerana sepanjang mendiang berkhidmat sebagai wakil rakyat dan jemaah menteri, Shir Yee adalah pegawai khas dan lebih tahu pembangunan yang dirancang sebelum ini,” katanya.

Ewon berkata, selain soal pembangunan Sandakan, mendiang Tien Fatt selaku Menteri Kesihatan dan Kesejahteraan Rakyat turut komited dalam mengurus hal kebajikan dan membentangkan dalam Kabinet keperluan kebajikan rakyat.

Katanya, apa yang dibentangkan mendiang Tien Fatt sebelum ini dipersetujui oleh Kabinet dan ia memberi manfaat kepada ramai komuniti Bumiputera yang tersenarai dalam e-Kasih dan memerlukan bantuan kebajikan.

“Saya fikir itulah legasi beliau yang bukan sahaja akan diteruskan oleh Shir Yee tapi kita juga akan terus diperkasakan dari semasa ke semasa oleh kerajaan negeri persekutuan,” katanya. – Berita Harian


Kota Kinabalu Akhirnya Catat Satu Angka Kes Positif Covid-19

KOTA KINABALU: Kes positif baharu di Sabah menurun kepada 93 kes, hari ini.

Menteri Kerajaan Tempatan dan Perumahan, Datuk Seri Panglima Masidi Manjun berkata, hanya tiga daerah yang mencatatkan kes baharu dengan dua angka sementara, 13 daerah lagi mencatatkan satu angka.

Buat kali pertama Kota Kinabalu mencatatkan kes baharu satu angka sejak gelombang ketiga pandemik Covid-19 melanda negeri Sabah.

Beliau berkata, daripada 93 kes baharu hari ini, Nabawan mencatatkan kes tertinggi dengan 24 kes, diikuti dengan Keningau (17), Tawau (12), Lahad Datu (7), Pitas (6), Kalabakan (5), Kota Kinabalu (4) dan tiga kes di Tuaran, Sandakan, Putatan dan Kota Marudu.

Manakala, dua kes di Kudat dan satu kes masing-masing di Penampang, Kinabatangan, Beluran dan Semporna.

Menurutnya, daripada 93 kes positif itu, sebanyak 45 kes dari saringan kontak rapat, saringan bergejala 12 kes, saringan kluster sedia ada 31 kes dan lima kes adalah dari lain-lain kategori.

Kes pulih yang dilaporkan hari ini sebanyak 127 kes dengan bilangan kumulatif 51,052 kes. Manakala, kematian di Sabah kekal 371 kes.

Setakat ini, sebanyak 52,446 kes Covid-19 dilaporkan di Sabah dengan 785 kes aktif yang sedang menerima rawatan, iaitu 285 orang di hospital dan 492 orang di Pusat Kuarantin dan Rawatan Berisiko Rendah (PKRC) serta 10 orang di Pusat Tahanan Sementara (PTS) atau penjara.

Terdapat 41 orang ditempatkan di Unit Rawatan Rapi (ICU) dan 12 orang memerlukan alat bantuan pernafasan.

Bilangan keseluruhan katil di hospital dan PKRC di Sabah 5,698 katil dan peratus penggunaan adalah 13.78 peratus.

Sepanjang tempoh 24 jam, sebanyak 30,574 kenderaan diperiksa dalam sekatan jalan raya (SJR) yang dilakukan di seluruh Sabah dan 28 buah kenderaan diarah berpatah balik. Manakala, 40 kompaun dikeluarkan atas kesalahan melanggar prosedur operasi standard (SOP) Covid-19. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Abu Sayyaf bunuh 5 tentera Filipina, cederakan 23

MANILA: Kumpulan pemisah Filipina yang dikenali melakukan penculikan untuk menuntut wang tebusan, membunuh lima anggota tentera dan mencederakan 23 lagi dalam serang hendap besar-besaran, kata tentera semalam.

Pasukan tentera melancarkan gerakan mencari tebusan yang diculik kumpulan Abu Sayyaf apabila diserang di Jolo kelmarin, kata jurucakap tentera wilayah, Leftenan Kolonel Gerry Besana.

“Usaha ini adalah sebahagian misi kami menyelamatkan saki baki tebusan,” kata Besana.

Pertempuran kelmarin adalah antara yang paling buruk sejak serpihan Abu Sayyaf menyertai militan luar dan tempatan dalam serangan di Marawi tahun lalu, membawa kepada pertempuran selama lima bulan yang meragut lebih 1,100 nyawa.

Abu Sayyaf kini dipercayai menahan tidak sampai 10 tebusan, kata Besana.

Kumpulan itu berpangkalan di pulau di selatan negara berkenaan tetapi anggotanya mula menculik kelasi pada 2016 di perairan antara Malaysia, Indonesia dan Filipina.

Mereka juga menyerang dan menculik tebusan dari kawasan peranginan di selatan Filipina dan Malaysia. — Agensi


‘Perkataan Taubat Tak Sesuai Untuk Saya’ – Aliff Syukri

KUALA LUMPUR: Usahawan terkenal, Datuk Seri Aliff Syukri tetap dengan pendirian yang menganggap tindakannya berjumpa dan menyiarkan rakaman bersama balu Allahyarham Abam Boceh, Siti Nurhidayah Mohd Ali pada Rabu lalu bukan satu kesalahan.

Malah, Aliff Syukri menyatakan perkataan taubat yang ditujukan kepadanya berdasarkan kenyataan daripada pelawak, Ali Puteh semalam, adalah tidak sesuai.

“Perkataan taubat itu tak sesuai untuk saya. Saya bukannya merompak dan merogol orang. Saya tidak fikir pertemuan dengan Nurhidayah satu kesalahan besar. Malah, saya tidak menjangka perkara ini boleh mencetuskan kontroversi.

“Sebenarnya, antara mereka sudah wujud konflik. Cuma, kehadiran saya membuatkan Nurhidayah nak bercerita. Dia mengizinkan segala perbualan dirakam dan disiarkan. Jadi, adakah itu kesalahan saya?

“Tidak fasal-fasal saya pula yang menjadi mangsa dan dipersalahkan. Sedangkan niat saya nak ziarah dan berikan zakat dan sumbangan pada mereka,” katanya kepada Harian Metro.

Menurut Aliff, dia sekarang tersepit dan merana dengan apa yang berlaku ditambah selepas mendapat pelbagai kecaman daripada warganet.

Aliff berkata, dia akan mengadakan sidang media bagi menjelaskan dan menjawab segala persoalan timbul.

”Sekarang saya tersepit dan merana. Saya malas nak gaduh dengan pihak sana. Apa boleh dikatakan, saya juga ada cukup bukti bagi menjelaskan perkara sebenar.

“Video yang disiarkan itu baru 10 peratus. Ada lagi perkara lain yang masih disimpan. Cuma, saya tidak mahu mengaibkan sesiapa.

“Jadi, tunggu penjelasan lanjut daripada saya pada sidang media Isnin ini,” katanya.

Terdahulu, adik Allahyarham Abam, Ali Puteh dalam sidang media, semalam, mengakui sangat terguris dengan tindakan Aliff Syukri yang menjadikan waktu pilu dihadapi keluarganya sebagai kesempatan untuk menangguk di air keruh.

Ali berkata dia bersyukur dengan niat ikhlas usahawan itu memberi sumbangan kepada balu arwah abangnya, tetapi sedih kerana secara tidak langsung sudah memecah belahkan silaturahim keluarga kedua pihak.

Dalam kenyataan sama, Ali memohon supaya ahli perniagaan itu kembali bertaubat selepas menjaja cerita tidak elok mengenai keluarganya.


Boleh Keluar Berdua Dalam PKP Fasa Ke-4

KUALA LUMPUR: Ketua keluarga yang keluar membeli makanan atau barangan keperluan sepanjang tempoh Perintah Kawalan Pergerakan (PKP) Fasa 4 bermula hari ini, boleh membawa seorang lagi ahli bersamanya.

Kebenaran itu diberikan kerajaan menerusi kemas kini Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 mengikut Akta Pencegahan dan Pengawalan Penyakit Berjangkit 1988, yang diwartakan semalam.

Peraturan yang diterbitkan dalam warta kerajaan mengikut kuasa perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah itu, berkuat kuasa mulai hari ini hingga 12 Mei depan.

Seksyen 4(1)(a)(ii) peraturan itu, membenarkan individu yang keluar membeli makanan, ubat, keperluan harian atau barangan lain disertai seorang anggota keluarga yang tinggal serumah dengannya.

Individu yang keluar ke klinik atau hospital untuk mendapatkan rawatan atau perubatan pula, dibenarkan untuk disertai mana-mana orang lain yang dianggap perlu secara munasabah, selaras Seksyen 4(1)(b)(ii) peraturan sama.

Masa sama, warta kerajaan itu mengekalkan peraturan sebelum ini, iaitu mereka yang mahu keluar membeli makanan, barangan keperluan harian, perubatan, rawatan dan lain-lain, hanya dibenarkan bergerak tidak melebihi 10 kilometer (km) dari kediaman masing-masing.

Namun, orang ramai diberi kelonggaran bergerak melebihi 10km jika keperluan itu tiada dalam lingkungan jarak berkenaan dari rumah masing-masing.

Seksyen 5 pula memperuntukkan orang ramai perlu mendapatkan kebenaran bertulis dari balai polis berhampiran kediaman masing-masing, jika mahu melakukan pergerakan jarak jauh atau bagi sebab selain keperluan harian dan perubatan.

Mana-mana pihak yang melanggar peraturan itu boleh didenda maksimum RM1,000 atau dipenjarakan sehingga enam bulan, atau kedua-duanya sekali.

Pada 21 Mac lalu, Menteri Kanan yang juga Menteri Kerja Raya, Datuk Seri Fadillah Yusof, memaklumkan hanya seorang wakil atau ketua keluarga dibenarkan keluar dari rumah sekiranya ada keperluan, untuk membeli barangan keperluan atau mendapatkan ubat-ubatan.

Khamis lalu, Perdana Menteri, Tan Sri Muhyiddin Yassin mengumumkan PKP Fasa 3 yang berakhir semalam, dilanjutkan untuk tempoh dua minggu lagi bermula hari ini hingga 12 Mei depan.


Pemandu baik hati

BEIJING: Seorang pemandu yang baik hati mencuit hati pengguna Internet apabila dirakam menggendong seorang warga emas untuk membantunya melintas jalan yang sibuk.

Rakaman video menunjukkan pemandu terbabit keluar dari keretanya untuk menawarkan bantuan kepada pejalan kaki uzur berkenaan selepas tidak sampai hati melihatnya berdepan kesukaran melintas jalan di Suzhou, lapor Daily Mail.

Kejadian itu hanya beberapa bulan selepas seorang anggota polis di barat daya China dipuji orang ramai kerana menggendong seorang lelaki tua melintas jalan raya.

Kejadian terbaru itu berlaku di luar hospital, baru-baru ini, lapor rangkaian berita tempatan, Jiangsu Public Channel.

Menurut Selasa lalu itu, lelaki terbabit berdiri di tengah jalan atas lintasan zebra dengan sokongan tongkatnya.

Dia nampak seolah-olah menghadapi kesukaran kerana tidak bergerak kira-kira seminit dengan kereta lalu-lalang, walaupun semua kenderaan yang lalu diperlahankan dan dipandu berhati-hati untuk mengelaknya, kata seorang anggota polis.

Melihat kejadian itu, seorang pemandu menghentikan keretanya di depan lintasan berkenaan sebelum turun dan pergi ke arah warga emas terbabit. Mereka dilihat berbual seketika sebelum pemandu itu menolongnya melintas.

Bagaimanapun, tidak lama selepas itu pemandu berkenaan tiba-tiba mencangkung di depan lelaki terbabit dan menggendongnya ke seberang jalan dengan selamat.

Anggota polis trafik, Lu Bo memuji kesabaran pemandu lain menunggu dua lelaki terbabit selamat melintas jalan. Dia turut mengingatkan pemandu boleh disaman, selain ditolak markah merit jika enggan berhenti untuk pejalan kaki di lintasan yang disediakan.


Mayat Wanita Disambar Buaya Ditemukan

KALABAKAN: Mayat seorang wanita ditemui dipercayai disambar buaya ketika sedang mencuci pakaian dan mandi di kawasan berhampiran sungai di Kampung Sungai Tuda Lama, di sini semalam.

Mayat Nur Hayati Talib, 50, ditemukan penduduk kampung bersama pasukan mencari dan menyelamat (SAR) pada jam 2.10 petang.

Ketua Operasi Jabatan Bomba dan Penyelamat Malaysia (JBPM) Tawau, Penolong Kanan Bomba I Faizal Ahmad berkata, pihaknya menerima panggilan daripada anak saudara mangsa pada jam 11.38 pagi.

Katanya, anggota Bomba Sukarela Kawasan Kalabakan digerakkan ke lokasi kejadian sebelum operasi pencarian dimulakan yang turut dibantu penduduk kampung.

“Selepas hampir tiga jam operasi mencari dijalankan, akhirnya mayat mangsa ditemukan kira-kira 100 meter dari lokasi dia dikatakan disambar reptilia terbabit.

“Anggota badan mangsa masih dalam keadaan lengkap dan sempurna, cuma terdapat kesan calar pada bahagian kepala dan pinggang dipercayai akibat gigitan buaya berkenaan,” katanya ketika dihubungi, hari ini .

Faizal berkata, mayat diserahkan kepada polis untuk tindakan lanjut.

Dalam pada itu, beliau turut menasihatkan penduduk kampung berkenaan supaya mengambil langkah keselamatan berikutan insiden serangan buaya itu.

“Penduduk perlu sentiasa berwaspada semasa melakukan apa juga aktiviti termasuk memancing di sungai yang dikhuatiri menjadi habitat buaya selain aktiviti mandi-manda adalah sangat tidak digalakkan,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Takut Nak Beritahu Suami’ – Ibu Keguguran Culik Bayi Lain Di Hospital Sebagai Ganti

Polis menahan seorang wanita yang menculik bayi berusia dua hari dari Hospital Takuapa, Thailand, kerana terdesak mahukan zuriat sendiri selepas mengalami keguguran.

Suspek menculik bayi itu dari bilik bersalin hospital berkenaan pada 10 Disember dan menghubungi Gojek untuk datang menjemputnya.

Polis kemudian memeriksa video rakaman kamera litar tertutup (CCTV) dan berjaya mengesan pemilik moosikal itu yang bernama Chartchai Thongchai, 50, yang memaklumkan dia menghantar suspek ke daerah Thai Mueang.

Menurut saudara kepada ibu bapa bayi itu berkata, suspek sebelum itu cuba berkawan dengan mereka dan meminta untuk mendukung bayi itu sebelum melarikannya tanpa disedari oleh sesiapa.

Suspek ditahan pada pagi Rabu 11 Disember 2019 dan mangsa telah dikembalikan kepada ibu bapa kandungnya.

Suspek mengaku dia merancang untuk menculik bayi berkenaan dan mahu membesarkannya sendiri selepas dia mengalami keguguran.

Suspek berkata, dia takut untuk memberitahu suami dan saudaranya yang dia mengalami keguguran.